एह लेख में लिखल बात के सही होखला के प्रमाण खातिर अउरी संदर्भ या स्रोत के उद्धरण दे के लिखे के जरूरत बाटे। बिस्वस्नीय स्रोत आ संदर्भ के उद्धरण दे के एह लेख के बेहतर बनावे में मदद करीं। बिना स्रोत-संदर्भ के लिखल जानकारी के केहू भी संदेह की आधार पर चुनौती दे सकेला आ अइसन चीज हटा दिहल जाई। (जनवरी 2018)\nएह जिला के मुख्यालय जे एही नाँव के बा, खातिर, गोपालगंज देखल जाय।\nगोपालगंज जिला के बिहार में लोकेशन\nगोपालगंज जिला भारत के बिहार राज्य के 39 गो जिला सभ में से एगो जिला बा। ई जिला सारण प्रमंडल के अन्तर्गत आवेला, जेकर जिला मुख्यालय गोपालगंज शहर में स्थित बा। एह जिला में पर्यटन दर्शनीय स्थल के रूप् में थावे दुर्गा मंदिर, घोडा घाट दुर्गा मंदिर,सिंहासनी दुर्गा मंदिर,बंगलामुखी दुर्गा मंदिर,शिव मंदिर,रामबृक्ष धाम,बुदध मंदिर,हनुमान मंदिर मशहुर बा । एह जिला में मुख्यरूप से भोजपुरी आ गौण रूप से हिंदी बोलल जाला।\n3 मुख्य शहरी केंद्र\n9.2 दिघवा दुबौली\n9.4 गणेश स्थान मांझा\n9.5 विनोद खरेंया\nसमृद्ध इतिहासी पृष्ठभूमि औरी शानदार संस्कृति वाला एगो खूबसुरत जिला के रूप में विख्यात बा- गोपालगंज। आपन बहादुरी औरी लोगन के आजादी से प्यार करे वाला मल्ल वंश के नांव भी एह गोपालगंज से जुड़ल बा। प्रागैतिहासिक काल में, गोपालगंज नेपाल देश के हिस्सा रहे। खाली इहे ना नेपाल राजतंत्र सरयू नदी के किनारे तक ले रहे, जवन आज सीवान जिला कहलाला। सीवान के मतलबे होला- सीमा। 1875 ई. तक गोपालगंज एगो छोट इलाका रहे, जवन ओही साल में पुरनका सारण (एकरा अन्तर्गत वर्तमान में गोपालगंज, सीवान औरी छपरा जिला आवेला) जिला के एगो अनु्मंडल बनल। 02 अक्टुबर, 1973 के सारण से अलग होखे एगो स्वतंत्र जिला बनल।\nपुरनका सारण जिला के इतिहास ही गोपालगंज के इतिहास भी ह। संयुक्त सारण जिला आर्य सभ्यता के आवेवाला मुख्य रास्ता में से एगो ह।\nवैदिक साहित्य में संरक्षित एगो परंपरा के अनुसार, विदेह लोग सरस्वती नदी के पूरब की ओर चलल शुरु कइले औरी चलत-चलत गंडक नदी के किनारे आ गईल लोग। ओहिजा पहुंचला पर आग के देवता "अग्नि" ओह लोगन से कहले कि एह जलधारा के पूरब में रउआ सभे बस जाईं औरी एह जगह के स्वर्गमय बना दीं। अग्नि देवता के बात मान के विदेह लोग नदी के दूसरा तरफ यानि कि पूरबी किनारे पर जाके एगो शक्तिशाली राज्य के स्थापना कइल लोग ; एहु बात के संभावना भी व्यक्त कइल जाला कि अधिकांश लोग तो गंडक पार कर लिहल लोग लेकिन ओहिमें से कुछ लोग पुरनका सारण (जवन रास्ता में ही पड़त रहे) में ही रुक गईले।\nगोपालगंज जिला भूगोलीय रूप से 26° 12 से 26° 39 उत्तरी अक्षांश औरी 83° 54 से 84° 55 पूरबी देशांतर में स्थित बा। एह जिला के कुल क्षेत्रफल 2033 वर्गकिलोमीटर औरी कुल जनसंख्या इक्कीस लाख उनचास हजार तीन सौ तैंतालिस [2,149,343 (2001 के जनगणना के अनुसार)]\nउत्तर: पूरबी (मोतिहारी) और पश्चिमी चंपारण (बेतिया) जिला\nदक्खिन: सिवान औरी सारण जिला\nपूरब: पूरबी चंपारण और मुजफ्फरपुर जिला\nपश्चिम: उत्तर प्रदेश\nमुख्य शहरी केंद्र[संपादन करीं]\nगोपालगंज, मीरगंज, बरौली, कटेया, विजयीपुर, कुचायकोट, विनोद खरेंया, सासामुसा, थावे, माँझागढ़, महम्मदपुर, दिघवा-दुबौली, ऊँचकागाँव, फुलवरिया, हथुआ, भोरे, बड़कागाँव।\nगोपालगंज के जलवायु विविधतापूर्ण हवे। गर्मी के मौसम में ई जिला बहुते गर्म आ शुष्क हो जाला। खूब जोर से लू चले लागेला औरी तापमान कबो-कबो 45 डिग्री सेल्सियस तक पहुँच जाला। मानसून के समय में लगभग 500 मिमी तक बारिश होवेला, जवना के चलते जाड़ा के मौसम में तापमान ठीक-ठाक रहेला (हालांकि, ग्लोबल वार्मिंग के चलते गर्मी और जाड़ा वर्तमान समय में जादा ही पड़ रहल बा)। एह जिला में औसत वर्षा लगभग 290 मिमी होला, औरी तापमान 10 से 45 डिग्री सेल्सियस के बीच रहेला।\n2001 के जनगणना के अनुसार: कुल जनसंख्या: 2,149,343 (राज्य के जनसंख्या के 2.59%)\nजनसंख्या घनत्व: 1057\nपुरूष: 1,072,151 (49.89%)\nऔरत: 1,077,192 (50.12)\nशहरी जनसंख्या: 130,536 (6.07%)\nगँवई जनसंख्या: 2,018,807 (93.93%)\nअनुसूचित जाति के प्रतिशत: 12.43%\nअनुसूचित जनजाति के प्रतिशत: 0.29%\nलिंग अनुपात: 1005\nगोपालगंज में मुख्य रूप से ऊँख (गन्ना), दलहन, धान, गेहूँ और विभिन्न प्रकार के तरकारी (सब्जी) के उत्पादन होला। बागवानी भी होखेला किंतु बहुत ही सीमित रूप से। इहाँ मुख्य रूप से ऊँख के उत्पादन होखला के कारण कई गो चीनी मिल बाड़ी सन, जेहिमे गोपालगंज शहरिया में स्थित विष्णु सुगर मिल सबसे प्रमुख बा। एकरा अलावे कई गो कोल्ड स्टोरेज भी बाड़ी सन।\nकुछ साल पहिले तक त गुणात्मक शिक्षा के क्षेत्र में गोपालगंज के कवनो ज्यादा नाम ना रहे। लोग आपना बचवा सभे के आगे पढ़ावे के खातिर दिल्ली, इलाहाबाद, पटना इत्यादि जगहन पर भेज देत रहे लोग। हालांकि अभियो स्थिति में कवनो ज्यादा सुधार नईखे, लेकिन पहिले से स्थिति बेहतर बा। वर्तमान में एहिजा स्थित विद्यालय/महाविद्यालय में से अधिकांश सरकार द्वारा चलावल जाला। कुछ स्कूल निजी ट्रस्ट और व्यक्ति द्वारा भी संचालित बाटे। लगभग सारा स्कूल या त केंद्रीय माध्यमिक शिक्षा बोर्ड (सीबीएसई) या बिहार विद्यालय परीक्षा समिति से जुड़ल बाड़ल सन। कहे खातिर त अधिकांश निजी विद्यालय अंगरेजी माध्यम से शिक्षा देवे के दावा करेलन सन, लेकिन वास्तविकता एहिसे कोसो दूर बा। सरकारी विद्यालय में से अधिकांश के माध्यम हिंदी बा। दसवीं तक के पढ़ाई के बाद अधिकांश लईका-लईकी इंटरमीडिएट के पढ़ाई करे खातिर कला, विज्ञान में से ही कवनो एगो मुख्य रूप से चुनेला। वाणिज्य के पढ़ाई के एहिजा बहुत सही माहौल औरी सुविधा उपलब्ध नईखे। गोपालगंज मुख्य रूप से माध्यमिक स्तर तक के शिक्षा खातिर सही बा। एह स्तर तक के स्कूलन में भी.एम.उच्च विद्यालय, डी.ए.वी उच्च विद्यालय, केन्द्रीय विद्यालय (वर्तमान में ई गोपालगंज शहर के भी.एम.उच्च विद्यालय के प्रांगण में स्थित बा), सैनिक स्कूल, गोपालगंज (ई हथुआ में स्थित बा), जवाहर नवोदय विद्यालय औरी डी.ए.वी. पब्लिक स्कूल (थावे में स्थित) प्रमुख बाड़ी सन। एह जिला में लगभग 290 प्राथमिक विद्यालय, 100 माध्यमिक विद्यालय, 08 उच्चचर माध्यमिक विद्यालय, 05 महाविद्यालय, 01 औद्योगिक प्रशिक्षण संस्थान और 01 पॉलिटेक्नीक महाविद्यालय बाटे। स्नातक-स्तरीय शिक्षा के बादा आगे पढ़ाई करेके खातिर लईकन के बाहर जाएके पड़ेला।\nएह जिला के मुख्य पर्व पूरा बिहार के तरह छठ पर्व ह। कातिक के महीना में होखेवाला छठ के धूमधाम औरी मान्यता त एहिसे पता चल जाला कि बिहार जाए वाली कवनो गाड़ी में तीन महीना पहिलहि सीट आरक्षित हो जाला। औरी जे टिकट ना करा पवले होला उ केहु तरह से भी जाए के मन बना ले ला। बाहर काम करे वाला मनई भले साल में कबो घर ना जा पावे लेकिन छठ में जरुरे घर जाए के कोशिश करेला। एकरा अलावे दीवाली, गोधन-पूजा, होली, रक्षा-बंधन, राम-नवमी, दुर्गा-पूजा (अक्टूबर-नवंबर) इत्यादि सगरे पर्व बहुते धूम-धाम से मनावल जाला। रक्षा-बंधन दिन गोपालगंज शहरिया में महावीर अखाड़ा के जुलूस त देखले बनेला।\nपर्यटन स्थल[संपादन करीं]\nगोपालगंज जिला मुख्यालय से मात्र छः किलोमीटर के दूरी पर सिवान जाएवाला राजमार्ग पर थावे नाम के जगहा बा । ओहिजा माई थावेवाली के बहुते पुरान मंदिर बा। माई थावेवाली के सिंहासिनी भवानी, थावे भवानी भा रहषु भवानी ओ कहल जाला। चईत के महीना में एहिजा बहुते बड़हन मेला लागेला। मंदिरे के बगल में एगो बहुत ही बड़हन पेड़ बा, जवना के अबले वनस्पतीय वर्गीकरण नईखे हो पावल।\nदेशो-विदेश में रहेवाला लोग जब साल-दूसाल पर अपना घरे आवेला तब ऊ थावेवाली माई के दर्शन करे जरुर आवेला।. बाकिर अफ़सोस एह बात के बा कि एतना महातम के बावजूद एह स्थान के सही तरीका से विकास नईखे भइल। आम जनता आ प्रशासन के मिलजुल के एह स्थान के समुचित विकास के कोशिश करे के चाहीं जेहसे कि माई के स्थान विश्व का मानचित्र पर एगो महत्बपूर्ण दर्शनीय जगह बन जावे।\nदिघवा दुबौली[संपादन करीं]\nगोपालगंज से 40 किलोमीटर दक्खिन-पूरब तथा छपरा से मशरख जाए वाली रेल लाईन पर 56 किलोमीटर उत्तर में दिघवा-दुबौली एगो जगह बा, जहांपिरामिड के आकार के दुठो टीला बा। अईसन मानल जाला कि एकर निर्माण एहिजा शासन कर रहल चेर राजा लोग बनवले रहे।\nगोपालगंज से 24 किलोमीटर उत्तर-पछिम में झरही नदी के किनारे हथुआ महाराजा के बनवावल किला अब खंडहर हो गईल बा। ई गाँव पहिले हथुआ नरेश के गतिविधियन के केंद्र रहे। किला के चारु ओरी बनल खड्डा अब भर चुकल बा। किला के सामने बनल टीला हथुआ राजा के मेहरारु द्वारा सती होखे के गवाह बा।\nगणेश स्थान मांझा[संपादन करीं]\nगोपालगंज से 26 किमी पछिम में भोरे-कटेया रोड पर स्थित एह गांव के महिमा भगवान गणेश के प्राचीन मंदिर के चलते बा। जहां हर बरिस माघ के चौथ से एक महीना तक बड़हन मेला लागेला। आसपास ही ना बल्कि दूरदराज के इलाकन में भी एह मंदिर के महात्तम एतना बा कि पूरा माघ भर लोग एहिजा आवेला। लकड़ी के सामान खातिर भी इहां लागे वाला मेला के बहुते प्रसिद्धी बा।\nविनोद खरेंया[संपादन करीं]\nगोपालगंज से 21 किलोमीटर पछिम में इ एगो छोटहन गाँव बा, जहाँ दुर्गा माई के एगो बड़ा निमन मंदिर बनल बाटे।\n"https://bh.wikipedia.org/w/index.php?title=गोपालगंज_जिला&oldid=699973" से लिहल गइल\nजनवरी 2018 से लेख जिनहन में अउरी संदर्भ चाहत बा\nएह पन्ना पर आखिरी बेर संपादन 15 अक्टूबर 2021 के 13:59 बजे भइल रहल।


टाइम टाइम के बाति ह, अब टाइमिंगो गलत होखे लागल बा : बतंगड़ – 83 – Anjoria\nपिछला हप्ता आपन बतंगड़ अधवे पर छोड़ले रहीं कि अगिला बेर एकरा के पूरा करब. बाकिर आजु के दुनिया में एक हप्ता बहुते लमहर हो जाला. चुनाव बीतते गुजरात के दलित समस्या, हरियाणा के जाट आरक्षण समस्या, पंजाब के नशाखोरी समस्या वइसहीं गायब हो जाला जइसे कबो गदहा का मूड़ी पर से सींग गायब हो गइल. अबकी कर्नाटक के चुनाव ला प्लान एनेलिटिका रहल कि हिन्दू के हिन्दुत्वे से नफरत करा दीहल जाव. ना रही बाँस ना बाजी बाँसुरी. तीन चार महीना पहिले का वारदात एह टाइमिंग पर हिन्दुवन के बलात्कारी बतावे के, ओकरा मंदिरन के बदनाम करे ला हथियार बना लीहल गइल. देखते देखत पोसुओ कुकुर अपना अपना दुआरी फेंकरल शुरु कर दिहले सँ आ एह कुकुरहट में कुछ हिन्दुओ लोग भूंकल शुरु कर दीहल. कउवा कान ले गइल का हल्ला में आपन कान ना टोअलें लगलें उहो लोग चिचियाए कि ई सब बहुते गलत होखत बा. बाकिर अबकी के टाइमिंग धोखा दे दिहलसि. साबित हो गइल कि रेप त भइबे ना कइल ओह बच्ची का साथे. हँ मर्डर जरुर भइल आ बहुते निर्दई तरीका से. मर्डर करहूं वाला लड़िकिया के कवनो करीबिए रहल होखी काहें कि ओकर जवन फोटो वायरल भइलीं सँ तवना में एगो फोटो में ओकर खुश चेहरा रहुवे आ दोसरका में ओकर लाश. दुनु के फ्राक एकही रहल. तय मानीं कि जे ई दुनु फोटो खींचल से पूरा तरह वाकिया से वाकिफ रहल होई. ओकरा मालूम रहल होई कि एकर का इस्तेमाल होखे वाला बा. बाकिर हाय रे किस्मत, टइमिंगवे खराब हो गइल अबकी.\nकुछ दिन बाद अदालत के फैसला आ गइल कि ट्रेन में भइल जुनैब के मर्डर बीफ का मुद्दा पर ना होके महज सीट ले के भइल झगड़ा रहुवे. फेरु खबर आ गइल कि फगुआ प फेंकल गुब्बारा में सीमेन ना मिलल. तब एगो पत्रकारनी एकरा के बाकायदा सीमेन भरल आ ओहूमें कवनो हिन्दू के सीमेन होखे के दावा करत हिन्दुत्व का खिलाफ मोर्चा खोल लिहले रही. सोचे के बातो ना सोचली कि आखिर कइसे मालूम कि ई हिन्दू सीमेन रहल. शायद विज्ञाने ले बढ़के उनुकर निजी जानकारी रहल होखी आ तरह तरह के सीमेन के रंग गंध स्वाद से परिचित होखींहे. उनुका विशेषज्ञता के चुनौती हम त नाहिंए दे सकी. बाकिर टइमिंगवा बहुते खराब हो गइल रहे. बुझात बा कि देश के विरोधी गोलन के दिन सचहूँ अच्छा नइखे आवे वाला. सुप्रीम कोर्ट अपना फैसला में कह दिहलसि कि सीबीआई अदालत के जज रहल लोया के मौत प्राक़तिक मौत रहुवे आ ओहमें कवनो साजिश के कवनो संकेत नइखे.\nऊँट के पीठ एह आखिरी तिनका के भार ना सहि सकल आ ओकर पीठ टूट गइल. एही झँझुअवट में ई लोग सुप्रीम कोर्ट के चीफ जस्टिस का खिलाफ महाभियोग ले के आ गइल. जानत बा लोग कि ओह लोग के बेंवत नइखे रहि गइल अइसनका कवनो प्रस्ताव पास करा लीहला के. एकरा बावजूद देश के न्यायपालिका के बदनाम करे के चाल चलले बा लोग. आ एहमें शामिल सात गो गोल में दौलत के बेटी के उहो गोल शामिल हो गइल जवना का लगे ना त राज्यसभा में एगो सांसद बा ना लोकसभा में.\nबाकिर जब समय खराब होखेला त हर दाँव उलुटा पड़े लागेला. नोटिस करे वाला खोज निकललें कि एह महाभियोग पर मनमोहन सिंह के दस्तखत नइखे. सवाल उठल त कांग्रेसी गोल के सफाई आ गइल कि उनुका अतना बेंवत नइखे कि अपना मनमर्जी के कर सकसु. जब गद्दी प रहलन तब त कइबे ना कइलन, अब का करीहें. ई त कांग्रेसे उनुका के बकसि दिहलसि आ कहलसि कि तोहरा साइन के जरुरत नइखे. सोचले रहल लोग कि कांग्रेस के एह मुद्दा पर एकजुट देखावल जरूरी बा. तबले कांग्रेसे के अनेके नेता आ वकील एह प्रस्ताव का खिलाफ आपन बाति कहे लागल बाड़ें. कांग्रेस के इहो दाँव बेकार होखे वाला बा. वइसे कांग्रेस के कहना बा कि जेह लोग का खिलाफ अदालत में मुकदमा बा से एह प्रस्ताव के साथ कइसे दे सकेलें. अरे बुड़बक, मुकदमा त तोरा पुरनका मलकिनिआ आ नयका मालिको का खिलाफ बा. तोर बहनौईओ एही में शामिल बा त कव गो कांग्रेसी बिना मुकदमा वाला मिलिहें.\nशायद एही से सुनत आइल बानी जा कि – जा के प्रभु दारुन दुख देहीं, तेकर मति पहिले हर लेहीं.\nकांग्रेस के मति सचहूं हेरा गइल बा.\nPrevious Post: का लिखीं, का छोड़त जाईं : बतंगड़ – 82\nNext Post: ‘कटिया’ के बहाने, मोती बी.ए. के कविता पर चर्चा


टटका खबर, शुक, २ जुलाई – Anjoria\nजुलाई 2, 2010 news in bhojpuri, टटका खबर, भोजपुरी समाचार\nयूपी का पंचायत चुनाव में आरक्षण विधि में बदलाव\nकाल्हु मायावती सरकार फैसला कइलसि आ मुलायम सिंह का जमाना के आरक्षण व्यवस्था के बदल दिहलसि. नयका व्यवस्था में पंचायत प्रमुख आ जिला पंचायत अध्यक्ष के पद जनसंख्या के अवरोही क्रम में अनुसूचित जाति, जनजाति, पिछड़ा वर्ग खातिर एह तरह से आरक्षित कइल जाई कि कवनो पद पिछला बेर आरक्षित समूह खातिर दुबारा आरक्षित ना होखी. पिछलका व्यवस्था में प्रावधान रहे कि जहवाँ अनुसूचित जाति, जनजाति, भा पिछड़ा वर्ग के लोग पचास फीसदी से अधिका बा उहवाँ ओह समूह खातिर हमेशा आरक्षण दे दिहल जाई आ ओही समूह के महिला आ पुरुष में घुमत रही.\nआपन बात पूरा करा के रहीहें मनमोहन\nप्रधानमंत्री कुछ दिन पहिले कहले रहले कि महँगाई समय के मजबूरी बा आ एकरा के बरर्दाश्त करही के पड़ी. कहलन कि डीजलो के दाम नियन्त्रण मुक्त कर दिहल जाई. अबही डीजल पर त दाम ना बढ़ल बाकिर काल्हु पहली जुलाई से आठ गो नया नया सेवा पर सेवा कर लगा दिहल गइल बा. अब इलाज से लेके घर खरीदला आ बिजली के उपयोग सगरी पर सेवा कर लागे लागी. घबड़ाईं जन, केन्द्र के कांग्रेसी सरकार अबही बहुत कुछ अइसन करे वाली बा कि रउरा आँख से खून के आँसू रोअब. जय हो!\nहावर्ड में हिन्दूस्तानी डीन\nहावर्ड बिजनेस स्कूल का १०२ साल का इतिहास में पहिला बेर कवनो हिन्दुस्तानी मूल के आदमी डीन बनावल गइल बा. हिन्दुस्तानी मूल के नितिन नोहरिया के डीन बनावल गइल बा. ऊ पहिले हावर्ड के सहायक डीन रहले. हावर्ड के अध्यक्ष ड्रीव फास्ट कहले बाड़न कि नितिन नोहरिया विद्वान होखला का साथे बहुते बढ़िया शिक्षक, सलाहकार, आ प्रशासको हउवन. खुशी के बात बा कि ऊ डीन बनल सकार लिहलन.\nनेपाल के राष्ट्रपति सात दिन के मौका दिहले सरकार बनावे खातिर\nमाओवादियन का दबाव का चलते माधव नेपाल नेपाल के प्रधानमंत्री पद से इस्तीफा दे दिहले बाड़न आ ओकरा बाद से नया प्रधानमंत्री बनावे का फेर में राजनीतिक दल परेशान बाड़े. राष्ट्रपति कहले बाड़न कि सात जुलाई ले लोग मिल जुल के सर्वदलीय सरकार बना लेव ना त फेर मजबूरन बहुमत वाली सरकार बनावे के पड़ी. राष्ट्रपति से विवाद का चलते साल २००९ में माओवादी सरकार गिर गइल रहे आ तब माधव कुमार नेपाल के प्रधानमंत्री बनावल गइल रह. बाकिर माओवादी कबो उनुका के चैन से ना रहे दिहले आ आखिर में आजिज आ के ऊ इस्तीफा दे दिहलन.\nमानसून फेर सक्रिय भइल\nपिछला पन्द्रह दिन से सुस्त पड़ल मानसून काल्हु फेर करवट बदललसि आ काल्हु मध्यप्रदेश के कुछ इलाकन में झमाझम बरखा भइल. देश के उत्तर भारत अबहियो मानसून का इन्तजार में बा बाकिर हवा के रुख में आइल बदलाव देख के मौसम विशेषज्ञन के आशा बन्हल बा कि ओहिजो मानसून जल्दिये सक्रिय हो जाई. बलिया में त घाघ कवि का संकेत पर चलल जाव त भयंकर सूखा पड़े के संकेत बा. मशहूर किसान आ मौसम पारखी घाघ कवि कह गइल बाड़े कि दिन में बद्दर, रात निबद्दर, बहे पुरवईया झब्बर झब्बर, कहे घाघ सूखा होई कुँआ खोनि के कपड़ा धोई. गनीमत अतने बा कि रात के पुरवईया झब्बर झब्बर नइखे बहत.\nबिहारी लोग सावधान!\nरामविलास पासवान भविष्यवाणी कइले बाड़न कि अगिला सरकार लालू रामविलास गठजोड़ के बनी. अगर ई भविष्यवाणी सही साबित हो गइल त बिहार फेर से ओही तरह बरबादी का राह पर चल पड़ी जइसे लालू राबड़ी का राज में सतरह साल ले चलल रहे. हालात अतना खराब हो गइल रहे कि बिहार के देश के सबसे खराब राज्य मानल जाये लागल रहे. अपराधियन के राज चलत रहे तब. लोग कहेला कि एक बेर पटना के एगो मशहूर डाक्टर के कार चोरी भइल रहे त ऊ नेताजी का आवास पर मिलल रहे आ डाक्टर साहब पचास हजार रुपिया चन्दा दे के आपन गाड़ी वापिस ले आइल रहले. बुद्धिमान आदमी रहले से कहीं केस कचहरी का चक्कर में ना फँसले.\nकइसे चलल जाव ई कइसे सिखलावल जाय सीआरपी जवानन के\nछत्तीसगढ़ के पुलिस डीजीपी विश्व रंजन कहले बाड़े कि एह सवाल के जवाब उनका लगे नइखे कि काहे सीआरपीएफ के जवान बार बार एह तरह से मारल जा रहल बाड़े. कहले कि एकर जवाब छत्तीसगढ़ पुलिस कइसे दे सकेला? ओह लोग के जवन सुविधा चाहीं ऊ हर संबव सुविधा उपलब्ध करा दिहल जाला. अब ओह लोग के चलहू ना आवे त ई कइसे सिखलावाल जाय? अब एहसे खराब बात केहू का कह सकेला? धन्य बानी डीजीपी साहब रउरा!\nफिदायिन हमला में ४२ के मौत १८ घवाहिल\nपाकिस्तान का लाहौर में एगो सूफी धर्मस्थल पर फिदायिन हमला का चलते कम से कम ४२ आदमी के जान चल गइल बा आ करीब १८० लोग घवाहिल हो गइल बा जवना में पचीस जने के हालात बहुत खराब बा. तीन गो हमलावर एह दाता दरबार पर तब हमला कइले जब हजारन लोग ओहिजा जमा रहे. दाता दरबार लाहौर के पालक सूफी संत का याद में बा.\nअलगाववादियन का मार्च का चलते पूरा श्रीनगर में कर्फ्यू\nकाश्मीर में पाकिस्तान समर्थक अलगाववादी आजु मार्च निकाले के एलान कइले रहन जवना का चलते हालात अउरी बिगड़े के अनेसा रहुवे. एह चलते पूरा श्रीनगर में कर्फ्यू लगा दिहल गइल बा. दक्षिण काश्मीर में पहिले से चलत आ रहल कर्फ्यू में कवनो ढील नइखे दिहल गइल. श्रीनगर के ईदगाह मैदान के पूरा सील कर दिहल गइल बा कि ओहिजा केहू बिटोरा ना सके.\nललित मोदी के फैसला शनिचर का दिने होखे जा रहल बीसीसीआई का विशेष आमसभा में लिहल जाई जहवाँ उनका के निकाले का दिशा में फैसला होखे के पूरा अनेसा बा. ओने आईसीसी फैसला लिहले बा कि सुरक्षा कारण से पाकिस्तान में २०१५ तक कवनो टूर्नामेंट के मंजूरी ना दिहल जाई. विम्बल्डन टेनिस में भारत के लिएण्डर पेस आ जिंबाब्वे के कारा ब्लैक के जोड़ी मिश्रित युगल का सेमी फाइनल में चहुँप गइल बा. फुटबाल में हार का बाद अपना देश में मार के डर उत्तर कोरिया आ नाइजीरिया के खिलाड़ियन के सता रहल बा. फ्रांसो अपना टीम से हार के जबाब मँगले बा.


देश दुनिया के खबर (बियफे,3सितंबर 2015) – टटका खबर\nआजु3सितंबर के दिल्ली में आयोजित वैश्विक बौद्ध हिन्दू पहल संवाद में आइल पीएम मोदी के स्वागत करत आयोजक.\nभारत आ ऑस्ट्रेलिया का बीच रक्षा अनुसंधान आ सामान सहयोग ला मिलजुल के कार्यदल बनावे समेत अनेके नया पहल करत प्रतिरक्षा भागीदारी के मजबूत करे के फैसला भइल बा. दुनू देश हिंद महासागर क्षेत्रो में समुद्री सुरक्षा खातिर आपस में सहयोग करीहें. दुनू देश मिल जुल के वायुसेना आ नौसेना अभ्यास करे वाला बाड़े.\nराष्ट्रीय कृषि बीमा योजना के तहत बिना करजा लिहले खेती करे वाला किसानन के खरीफ फसल के बीमा करावे के समय सीमा 15 सितम्बर ले बढ़ा दीहलो गइल बा. पहिले ई 31 जुलाई ले करा लेबे के रहुवे. करजा लेबे वाला किसान 30 सितंबर ले बीमा करा सकीहें. केन्द्र सरकार के कृषि मंत्री राधा मोहन सिंह के कहना बा कि एह बात के फैसला ओह किसानन ला कइल गइल जिनका इलाका में बरखा कम भा देर से भइल बा.\nत्योहार का सीजन में यात्रियन के भीड़ देख के हवाई जहाज उड़ावे वाली कंपनियन के किराया बेतहाशा बढ़ गइल बा. एह पर चिंता जतावत प्रधानमंत्री नरेंद्र मोदी कहले बाड़न कि नागर विमानन मंत्रालय एह पर रोक लगावे के इंतजाम कइल जाव. इहो जानल चहले बाड़न कि हवाई किराया के काबू में राखल जा सकेला कि ना. अरब देशन के हाल के यात्रा का दौरान ओहिजा काम करे वाला लोग एह बात के शिकायत पीएम से कइले रहुवे.\nकाल्हु एक दिन के कर्मचारी हड़ताल के कवनो असर ना लउकल. ई कहना बा केन्द्रीय वित्तमंत्री अरुण जेटली के. कहलन कि कुछ बरीस पहिले ले हालत इ रहुवे कि मजदूर हड़ताल से देश के अर्थव्यवस्था चरमरा जात रहुवे, बाकिर अब अइसन ना होखे. बंवारा गोल आ कांग्रेस के मजदूर संगठन नयका श्रम कानूनन का खिलाफ एक दिन के हड़ताल बोलवले रहुवन. देश के सबले बड़हन मजदूर संगठन भारतीय मजदूर संघ एह हड़ताल में शामिल ना रहुवे.\nदिल्ली में भइल 2010 के राष्ट्रमंडल खेल के आयोजन में भइल घोटाला ले के दिल्ली के अदालत में दिल्ली नगर निगम के चार गो अधिकारियन के चार-चार साल के आ एगो निजी कंपनी के प्रबन्ध निदेशक के छह साल के जेल के सजा सुनावल गइल. एह घोटाला ले के ई पहिलका फैसला आइल बा. तब कांग्रेस के मुख्यमंत्री रहली शीला दीक्षित आ कांग्रेसी नेता सुरेश कलमाडी एह आयोजन के प्रमुख रहलन.\nजम्मू-कश्मीर में कुपवाड़ा जिला के हन्दवाड़ा के विलगाम इलाका में काल्हु साँझुवे से सुरक्षा बल आ आतंकवादियन का बीच मुठभेड़ जारी बा. पूरा इलाका के घेर लीहल गइल बा. एहिजा तीन चार गो आतंकवादियन के लुकाइल होखल के खबर बा.\nआयकर विवरण दाखिल करे के आखिरी तारीख बढ़ा के अब7सितंबर कर दीहल गइल बा. जे लोग 31 अगस्त ले आपन रिटर्न जमा ना करा पावल ओह लोग के मौका दीहल गइल बा. आखिरी समय में होखे वाला भीड़ का चलते सर्वर पर लोड का चलते बहुते लोग के रिटर्न जमा ना हो पावल.\nयमन के राजधानी में एगो शिया मस्जिद पर काल्हु सुन्नी मुसलमान आतंकियन के फिदायिन हमला में नाहियो त 28 लोग मरा गइल आ करीब छह दर्जन लोग घवाहिल हो गइल बा. आतंकवादी इस्लामिक स्टेट के कहना बा कि ओकर एगो आतंकी ई हमला कइलसि आ आगहू शिया लोगन पर हमला होत रही.\nअमरीकी ओपन टेनिस के पुरुष डबल्‍स में रोहन बोपन्ना आ फ्लोरिन मर्जिया के जोड़ी दूसरका दौर में पहुंच गइल बा. ओने बैंकॉक में होखत एशियाई मुक्केबाजी प्रतियोगिता में सतीश कुमार सेमीफाइनल में चहुँप गइल बाड़े. उनुका के मिला के अब चार गो भारतीय मुक्केबाज दोहा विश्व चैंपियनशिप में आपन जगहा पक्का करा लिहलन.\nअमरीका के सिलिकॉन वैली में 27 सितम्बर के होखे वाला पीएम मोदी के संबोधन सुने खातिर अबले करीब 45 हजार लोग आपन पंजीयन करा चुकल बा जबकि महज 18500 लोग के मौका मिल पाई. एह लोग के कंप्यूटर ड्रा से लाटरी निकाल के चुनल जाई.\nउत्तर प्रदेश में काल्हु बुध का दिने एगो सरकारी स्कूल में मिड डे मील खइला का बाद करीब 60 गो बचवन के तबियत खराब हो गइल. ओहनी के राममनोहर लोहिया अस्पताल में भरती करावल गइल बा जहाँ सभकर तबियत खतरा का बाहर बतावल जात बा. vपरसो शनिचर5सितंबर का दिने प्रधानमंत्री नरेन्द्र मोदी फेरू बिहार आवे वाला बाड़न. बोधगया में होखे जात विवेकानंद इंटरनेशनल फाउंडेशन, इंटरनेशनल बुद्धिस्ट कांफेडेरेशन अउर टोकियो फेडरेशन का तरफ से बोलावल गइल एगो संगोष्ठी के संबोधित करीहें पीएम.\nसड़क परिवहन, राजमार्ग अउर जहाजरानी मंत्री नितिन गडकरी बतावत बाड़न कि देश भर में राष्ट्रीय राजमार्गन के बढ़ा के तीन महीना का भीतर डेढ़ लाख किलोमीटर क दीहल जाई. बतवलन कि पहिले एक दिन में दू किलोमीटर सड़क बनत रहुवे जब अब रोजाना चौदह किलोमीटर का रफ्त‌ार से बनावल जात बा आ अगिला साल ले एकरा के बढ़ा के तीस किलोमीटर रोज कर दीहल जाई.\nविधानसभा चुनाव में बँवारा गोलन का बीच दू सौ सीट पर सहमति बन गइल बा आ काल्हु होखे वाला बइठक में उम्मीदवारन के नाम तय क लीहल जाई. ओने महागठबन्हन में महज पाच सीट मिलला से नाराज सपा गठबन्हन से बाहर आ सकेले, अकेले चुनाव लड़़ सकेले, भा चुनाव मैदान से बाहर रहे के फैसला ले सकेले. सब कुछ मुलायम सिंह तय करीहें.\nहिन्दुस्तानी अवाम मोर्चा के अध्यक्ष आ मुख्यमंत्री रहल जीतनराम मांझी के कहना बा कि राजग का गोलन का बीच सीट के बँटवारा7सितंबर ले फाइनल क लीहल जाई.\nबिहार के विश्वविद्यालयन में तीन हजार तीन सौ चौंसठ गो सहायक प्राध्यापकन के बहाली खातिर 19 सितंबर से साक्षात्कार शुरू होखे वाला बा. अगिला साल के सत्र शुरु होखे से पहिले बहाली के काम पूरा क लीहल जाई.\nओने इलाहाबाद उच्च न्यायालय में यूपी के सीनियर बेसिक स्कूलन ला 29324 गो सहायक अध्यापकन के बहाली प्रक्रिया के खामी देखत एह बारे में दाखिल सगरी याचिका पर एके साथ 8 सितंबर के सुनवाई कइल जाई.\nयूपी सरकार राज्य के सगरी मेडिकल काॅलेजन में सगरी सेवा खातिर हड़ताल पर रोक लगा दिहले बिया.\nरामपुर में एगो डिस्टीलरी में गैस रिसाव भइला का चलगे चार गो मजदूरन के मौत हो गइल आ तीन जने के हालत खराब बा.\nजौनपुर जिला के संजय नगर का नियरा काल्हु एगो सड़क हादसा में दुपहिया सवार दू जने ट्रक से टकरा के मर गइलें.\nमहराजगंज जिला के बृजमनगंज इलाका में सड़क पर खड़ा महतारी बेटी के एगो वाहन कचारत भाग गइल जवना से दुनू जने के मौत ओहिजे हो गइल.


श्री कृष्णा अब भोजपुरी में – Anjoria\nMay 27, 2010 महुआ टीवी, रामानन्द सागर, श्री कृष्णा\nभोजपुरी के पसन्दीदा टीवी चैनल महुआ हर वर्ग के दर्शकन के पूरा ध्यान राखेला, चाहे ऊ लड़िकन के शो होखे, मेहरारुवन खातिर होखे, भा नौजवानन खातिर. सबका लायक रुचिकर शो के निर्माण आ प्रसारण महुआ टीवी पर होत रहेला. एही क्रम में धार्मिक धारावाहिकन का कड़ी में ॐ नमः शिवाय आ रामायण का बाद अब हर सोमार से शुक ले सबेरे साढ़े आठ बजे से श्री कृष्णा के प्रसारण कइल जा रहल बा.\nरामानन्द सागर के बनावल ई धारावाहिक दूरदर्शन पर अपना पहिला प्रसारण में बहुते लोकप्रिय भइल रहे. अब ओहि धारावाहिक के भोजपुरी में डब कर के प्रसारित कइल जा रहल बा. भगवान श्रीकृष्ण से ले के कंस मामा तक सब लोग भोजपुरी में बतियावत नजर आई. सागर इन्टरप्राइजेज के एह धारावाहिक के आनन्द सागर, मोती सागर, आ रामानन्द सागर निर्देशित कइले रहलें आ मुख्य किरदारन में ए टी बनर्जी, अनुराधा, दीपिका दवे, आ डी एस सिधे शामिल बाड़े.\nभोजपुरी में श्री कृष्णा देखल बहुते रोचक रही आ बाल कृष्ण के लीला रउरा के भक्ति भाव से टीवी का सोझा बइठे के मजबूर कर दीहि.


टटका खबर, अतवार, त्रयोदशी. चईत अँजोरिया 2078 विक्रमी – टटका खबर\nApr 25, 2021 आईपीएल, आजमगढ़, किरिया धराई समारोह, कोरोना, गाजीपुर, चंपारण, न्यायमूर्ति रमणा, पश्चिम बंगाल, प्रधान न्यायाधीश, मऊ, वाराणसी, विधानसभा चुनाव\nराष्ट्रपति भवन में काल्हु भइल एगो सादा समारोह में न्यायमूर्ति एन. वेंकट रमणा के भारत के प्रधान न्यायाधीश के किरिया धरावल गइल. ऊ देश के 48वां प्रधान न्यायाधीश होइहें. 16 महीना ले अपना पद पर रहला का बाद न्यायमूर्ति रमणा अगिला साल 26 अगस्त के सेवानिवृत हो जइहें. एह किरिया धराई समारोह में राष्ट्रपति रामनाथ कोविंद न्यायमूर्ति एन. वेंकट रमणा के किरिया धरवलें आ एह मौका पर उपराष्ट्रपति एम. वेंकैया नायडू, प्रधानमंत्री नरेन्द्र मोदी, लोकसभा अध्यक्ष ओम बिरला, कानून मंत्री रविशंकर प्रसाद, उच्चतम न्यायालय के न्यायाधीश आ कईएक वरिष्ठ अधिकारी उपस्थित रहलें.\nदुनिया में कोरोना के कहर बेलगाम जारी बा. अबले सबसे बेसी कोरोनाह अमेरिका में मिलल बाड़ें. ओहिजा करीब3करोड़ 20 लोग के कोरोना हो चुकल बा आ एहसे करीब पौने छह लोग के जान जा चुकल बा. भारत में काल्हु ले 1 करोड़ 66 लाख से अधिका लोग को कोरोना हो चुकल बा. एहमें से 1 करोड़ 38 लाख लोग ठीको हो चुकल बा. दुखद बा कि काल्हु ले 1 लाख 89 हजार 544 लोग कोरोना का चलते काल कवलित हो चुकल बा. सबले तेज रफ्तार से चलत टीकाकरण कार्यक्रम में देश के 14 करोड़ लोग के कोरोना के टीका लगावल जा चुकल बा.\nपहिला मई से शुरु होखे जा रहल टीका करण के तिसरका दौर में अब 18 बरीस से अघिका उमिर के हर आदमी टीका लगवा सकेला. एह चरण से पहिले केन्‍द्र सरकार राज्‍य आ केन्‍द्र शासित प्रदेशन से कहले बिया कि जतना अधिका संभव होखे ओतना नया टीकाकरण केन्द्र खोल लीहल जाव. एह केन्‍द्रन पर भीड़ पर काबू करे ला पर्याप्त व्यवस्था होख के चाहीं. जाने जोग बा कि देश के विरोधी गोल-गिरोह एह मौका पर अराजकता पसारे के भरपूर कोशिश करीहें. आ कुछ मीडिया चैनलो लोग के हिम्मत तूड़े में लागल बाड़ें. हालात जतना खराब नइखे ओहसे अधिका खराब बतावे-बनावे के कोशिश चालू बा. जाने जोग इहो बा कि कांग्रेस हाल ही में सोशल मीडिया पर लाखन लोग के लगवले बिया. एह लोगन के केन्द्र सरकार के काम का खिलाफ माहौल बनावे के कहल गइल बा.\nपश्चिम बंगाल में विधानसभा चुनाव के सतवाँ डेग सोमार के उठे वाला बा आ चुनाव आयोग मतदान करावे के सगरी तइयारी करा रहल बा.\nआज़मगढ़ जिले के जहानागंज इलाका में सुहवल गाँव का लगे भइल वाहनन के टक्कर में चार लोग के मौत हो गइल आ सात जने घवाहिल हो गइलें. गाजीपुर के मरदह इलाका से तिलक ले के ई लोग मऊ के रानीपुर इलाका के गाँव में गइल रहुवे. ओहिजे से लवटत में ई सड़क हादसा हो गइल. एह लोग के बोलेरो सड़क पर खड़ा ट्रक से टकराइल आ पीछे से आवत दू गो अउरी वाहन एह टक्कर का चपेटा में आ गइलें.\nसोनभद्र जिला के पिपरी इलाका में शनीचर रात भइल सड़क हादसा में तीन जने के मौत हो गइल आ करीब दी दर्जन लोग घवाहिल हो गइल बा.\nपश्चिम चंपारण जिला के बगहा नगर थाना इलाका के बनकटवा मुहल्ला में जमीनी झगड़ा में घवाहिल भइला का बाद 75 बरीस के एगो बूढ़ औरत के मौत हो गइल.\nशनीचर का दिने वाराणसी के कछवां-कपसेठी रोड पर मिल्कीपुर गांव का लगे भइल एगो सड़क हादसा में मोटरसाइकिल सवार दू गो नवहियन के मौत पिकअप वाहन से टकरइला का चलते हो गइल.\nआईपीएल के काल्हु भइल क्रिकेट मैच में राजस्थान रॉयल्स टीम छह विकेट से कोलकाता नाईट राइडर्स के हरा दिहलसि.


खबर एक नजर में (30 अप्रेल 2011) – टटका खबर\nCategories Select Category TatkaKhabar (1,917) अपराध (592) उत्तर प्रदेश (1,730) खुला मंच (7) खेल (314) चुनाव (320) टटका खबर (167) देश-दुनिया (1,463) बिहार (1,617) भोजपुरी पट्टी (538) मनोरंजन (219) राजनीति (927) रोजी-रोजगार (116) विधानसभा (88) व्यापार (293) शिक्षा (220)\nखबर एक नजर में (30 अप्रेल 2011)\nछात्रन के हंगामा का बाद मुस्लिम विश्वविद्यालय बन्द\nअलीगढ़ मुस्लिम विश्वविद्यालय में छात्रन के दू गुट का बीच फायरिंग आ झगड़ा का चलते बिगड़ गइल माहौल में जिला प्रशासन का सलाह पर विश्विविद्यालय के अनिश्चितकाल खातिर बंद कर दिहल गइल बा. सगरी विद्यार्थियन के अड़तालिस घंटा का भितरे हॉस्टल खाली करे के कहल गइल बा. झगड़ा तब शुरु भइल जब एगो छात्रनेता मुश्ताक अहमद के कंट्रोलर परवेज मुस्तजाब का कमरा में पिटाई कर दिहल गइल आ एकर आरोपी डिप्टी कंट्रोलर एस एम रिजवानुर्रहमान का खिलाफ कवनो कार्रवाई ना भइल. बाद में छात्रन के दु गुट एही के ले के अपने में भिड़ गइले आ एक गुट फायरिंग कर दिहलस. कुछ लड़िका शहर के जकरिया मार्केटो में गोली चलवले रहले जवना से सगरी माहौल बेकाबू होत बुझाइल. लड़िकन के समुझावे गइल एगो पुलिस दारोगा के घेर लिहल गइल रहे बाकिर पुलिस बल ओकरा के छोड़ा लिहलन. पूरा जिला से पुलिस बल अलीगढ़ बोला लिहल गइल बा.\nबिहार का सरकारी स्कूलन के कोचिंग खातिर भाड़ा पर दिहल जाई\nकोचिंग संस्थानन में आधारभूत संसाधन के कमी देखत बिहार सरकार तय कइले बिया कि सरकारी स्कूल आपन भवन कोचिंग चलाये वाला के भाड़ा पर दे सकेलें बशर्ते ओह से विद्यालय के आपन पठन पाठन में कवनो दिक्कत ना होखे. स्कूल टाइम से पहिले भा बाद में कोचिंग स्कूल आपन क्लास चलाई. एह भाड़ा के उपयोग ओह स्कूल के भवन आ संसाधन बढ़ावे पर इस्तेमाल कइल जाई. किराया वगैरह स्कूल के प्रबन्ध समिति तय करी. एह मामिला में सगरी जिला शिक्षा अधिकारियन के निर्देश भेजल गइल बा.\nपीएचडी कइल कठिन हो गइल\nबिहार में सरकारी विश्वविद्यालयन से पीएचडी कइल अब कठिन बना दिहल गइल बा. विश्वविद्यालय अनुदान आयोग का अनुशंसा पर पीएचडी करे खातिर नया पैमाना तइयार कइल जा रहल बा. हर विश्वविद्यालय आपन आपन पैमाना बना के कुलाधिपति का लगे भेजी जहाँ से स्वीकृति मिल गइला का बाद ऊ नियम लागू हो जाई. एकरा खातिर अब प्रवेश परीक्षा, बीच बीच में शोध प्रबन्ध के जाँच आ परीक्षा आयोजित करे के सलाह दिहल गइल बा. एगो सुपरवाइजर का तहत कवनो समय आठ से बेसी शोधार्थी ना हो सकसु. अब पीषचडी करे वाला ई तय ना कर पइहें कि उनकर गाइड के बनी.\nबिहार पंचायत चुनाव के चउथा चरण आजु\nबिहार में हो रहल पंचायत चुनाव के चउथका दौर के वोटिंग आजु करावल जा रहल बा. नक्सल प्रभावित इलाकन में तीन बजे वोट पूरा हो जाई जबकि बाकी इलाकन में चार बजे ले वोट डालल जा सकेला. अब तक भइल तीनो चरण में छिटपुट हिंसा के खबर आवत रहल बा. आयोग के निर्देश बा कि कवनो हालत में पोलिंग पार्टी के चुनाव के पहिले वाली रात में ओह गाँव में ठहरे ना दिहल जाव जहवाँ ओकर पोस्टिंग बा.\nपराग डेयरी अपना दूध के दाम बढ़वलसि\nकाल्हु पहली मई से उत्तरप्रदेश में मिले वाला पराग डेयरी के दूध महँग मिली. फुल क्रीम दूध बत्तीस का जगह चौंतीस रुपिया, स्टैण्डर्ड दूध पच्चीस का जगहा सताइस रुपिया आ टोंड दूध पचीस का जगहा छब्बीस रुपिया कर दिहल गइल बा.\nपिपराइच विधानसभा क्षेत्र में चुनाव प्रचार जोरशोर से\nगोरखपुर के पिपराइच विधानसभा क्षेत्र में होखे वाल उपचुनाव खातिर चुनाव प्रचार जोर शोर से चल रहल बा. एह चुनाव में बसपा आ कांग्रेस आपन उम्मीदवार खड़ा नइखन कइले. उपचुनाव एहिजा के बसपा विधायक जमुना प्रसाद निषाद के मौत का चलते हो रहल बा आ सपा जमुना प्रसाद निषाद के पत्नी के आपन उम्मीदवार बना लिहले बा. भाजपा से राधेश्याम सिंह समेत एह चुनाव में तेरह गो प्रत्याशी मैदान में बाड़े.


Bhojpuri Spl: विक्टोरिया मेमोरियल में 'जय श्रीराम' वाली घटना पर बंगाल के लोग का कहता? What are the people of West Bengal saying on Jai Shri Ram s slogan at Victoria Memorial bhojpuri – News18 हिंदी\nBhojpuri Spl: विक्टोरिया मेमोरियल में 'जय श्रीराम' वाली घटना पर बंगाल के लोग का कहता? पढ़ीं जा...\nविक्टोरिया मेमोरियल में जय श्रीराम के नारा से ममता बनर्जी नाराज हो गइल रही.\nविक्टोरिया मेमोरियल (Victoria Memorial) में 23 जनवरी वाला कार्यक्रम में का भइल रउवां सब जानते बानी. प्रधानमंत्री नरेंद्र मोदी (PM Narendra Modi) के मंच पर आवते ही कुछ लोग “जय श्रीराम” के नारा लगा दिहलें. पढ़ीं एह पर बंगाल के लोग का कहत बा.\nLast Updated : January 27, 2021, 18:11 IST\nपश्चिम बंगाल में कौनो घटना होता त स्वाभाविक बा कि ओकरा के जल्दिए होखे वाला विधानसभा चुनाव से जोड़ि के देखल जाता. सन 2016 में माने पिछला बंगाल विधानसभा के चुनाव चार अप्रैल से शुरू भइल रहे. कुल सात चरण में 19 मई तक मतदान भइल रहे. माने मतदान से लेके मतगणना प्रक्रिया के पूरा करे में डेढ़ महीना से अधिका लागि गइल. अब राजनीतिक प्रेक्षक लोग अनुमान लगावता कि एह बार के चुनाव मध्य मार्च से शुरू हो सकेला. एही बीच राजनीतिक घटनाक्रम अइसन बा कि लोग अखबार आ टेलीविजन सेट छोड़हीं के नइखन चाहत. अब फेर सुनाता कि तृणमूल कांग्रेस के कुछ प्रमुख नेता तृणमूल कांग्रेस छोड़ि के भारतीय जनता पार्टी में जाई लोग. अनुमान बा कि एक महीना का भितरे तृणमूल कांग्रेस के कुछ नेता आपन पार्टी छोड़ि के भारतीय जनता पार्टी में शामिल हो जाई लोग. आईं अब आगा बढ़ीं जा.\nनेताजी सुभाष चंद्र बोस के 125वीं जयंती पर कोलकाता के विक्टोरिया मेमोरियल में 23 जनवरी वाला कार्यक्रम में का भइल रउवां सब जानते बानी. स्टेज पर प्रधानमंत्री नरेंद्र मोदी आ पश्चिम बंगाल के मुख्यमंत्री ममता बनर्जी बइठल रहे लोग. ओइजा दर्शकन में से कुछ लोग “जय श्रीराम” के नारा लगा दिहल. ममता बनर्जी नाराज हो गइली आ कहली कि ई नेताजी के कार्यक्रम ह. सरकारी कार्यक्रम ह. कौनो राजनीतिक पार्टी के कार्यक्रम ना ह. एकर एगो गरिमा बा. एइजा बोला के हमरा के अपमानित कइल गइल बा (इशारा जय श्रीराम नारा का तरफ). ऊ प्रधानमंत्री के प्रति आभार प्रकट कके कहली कि विरोध में हम भाषण ना देब. अंत में नारा लगवली- जय बांग्ला, जय भारत. एकरा पर बंगाल के लोगन के का प्रतिक्रिया बा, ईहे जाने खातिर बहुत लोगन से बात कइनी. लोग का कहल?\nलोगन के कहनाम ई रहे कि नेताजी के कार्यक्रम में उनुकरे नारा “जय हिंद” बोले के चाहत रहे. “जय श्रीराम” बोले के ई मौका ना रहे. खैर अगर बोलिए दिहल लोग त ममता दीदी के भाषण देबे से मना ना करेके चाहत रहे. ऊ विरोध करती बाकिर भाषण दे दिहिती. आखिर ऊहो त कौनो राजनीतिक पार्टी के नेता के रूप में ना, मुख्यमंत्री के रूप में ओइजा बइठल रहली. साल भर पहिले दीदी उत्तर चौबीस परगना में कुछ लोगन के “जय श्रीराम” बोलला पर गाड़ी रोकवा के लखेद देले रहली. त विक्टोरिया मेमोरियल में उनुकरा नाराज भइला से लोगन के आश्चर्य ना भइल. बाकिर लोग कहता कि भाषण के रूप में उनुका कुछ त बोलहीं के चाहत रहुए. एसे नेताजी के सम्मान होइत. बाकिर पश्चिम बंगाल में चुनाव के समय बा. एह तरह के प्रतिक्रिया दीदी के अल्पसंख्यक समुदाय के वोटरन के अच्छा लागी. त कुछ काम वोट खातिर कइल जाला, भले तनी नाटकीय होखो, भले तनी अटपटा लागे. बाकिर एक बात बंगाल के सब लोग कहता- प्रधानमंत्री नरेंद्र मोदी के भाषण बहुते संतुलित आ बेहतरीन रहुए. बिल्कुल साधि के बोलुअन. उनुकर बहुत प्रशंसा सुनाता. एहू के तारीफ होता कि प्रधानमंत्री घोषणा क दिहुअन कि अब नेताजी के जन्म दिन पराक्रम दिवस के रूप में मनावल जाई.\nबंगाल के अनेक लोग कहता कि ममता बनर्जी जदि जय श्रीराम सुनि के उत्तेजित ना होइती त लोग उनुका के रिगाइत ना, चिढ़ाइत ना. ई जानते कि जय श्रीराम सुनि के दीदी के आगि लागि जाला, लोगन के रस मिले लागेला. त कुछ मजा लेबे वाला लोग ओहिजो पहुंचि के जय श्रीराम नारा लगा दिहुए. अब ओइजा त दीदी केहू के लखेदिती ना. त ऊ मौखिक विरोध करुई. स्वामी विवेकानंद आ नेताजी सुभाष चंद्र बोस के नांव हर नेता लेला. बाकिर ओह लोगन के उद्देश्य का रहे? देश के खातिर त्याग आ तपस्या. देश के सुरक्षित आ शिक्षित कइल. स्वामी विवेकानंद कहले बाड़े कि केहू के निंदा ना करेके चाहीं. अगर रउवां मदद करे खातिर हाथ बढ़ा सकेनी त ज़रुर बढाईं. अगर नइखीं बढ़ा सकत, त अपन हाथ जोड़ि लीं, अपना भाइयन के आसिरबाद दीं, आ ओकनी के ओकनिए के रास्ता पर जाए दीहीं. ईहो कहले बाड़े कि जइसन रउवा सोचबि, ओइसने बनि जाइब. खुद के कमजोर मानब त निर्बल आ ताकतवर मानब त सबल बनि जाइब. बस सोच के अंतर से ई चमत्कार हो जाई.\nअगर राजनीति में स्वामी विवेकानंद से सीख लेबे के बा त सबसे पहिला सूत्र बा कि केहू के निंदा नइखे करेके. ताकतवर के मदद करेके बा. कमजोर आ लाचार के मदद खातिर हाथ बढ़वले रहे के बा. राउर कमवे बोल दी कि रउवां का हईं. कामे बोलेला. अब स्वामी विवेकानंद के देखीं. स्वामी जी रामकृष्ण मिशन के स्थापना 1 मई 1897 में कइले रहले. वेदांत के प्रचार- प्रसार आ मनुष्य के सेवा उद्देश्य रहे. दुनिया भर में रामकृष्ण मिशन के 205 गो शाखा बाड़ी सन. करोड़ो अनुयायी बाड़े. स्वामी विवेकानंद मनुष्य के चौतरफा विकास चाहत रहले. ऊ जानत रहले कि मनुष्य के शिक्षा मिली तबे ऊ वेदांत के समझि पाई. त उनुकर अनुयायी आ प्रशंसक केकरा के वोट दिहन सन? ई वोट बंटाई. पश्चिम बंगाल में दुइएगो मुख्य पार्टी बाड़ी सन. तृणमूल कांग्रेस आ भारतीय जनता पार्टी. विवेकानंद के हृदय में राखे वाला लोगन के वोट एही दूनो पार्टी में बंटा जाई.\nअब देखीं नेताजी के. अंग्रेज़ सरकार नेताजी के2जुलाई 1940 के दिने देशद्रोह के आरोप में गिरफ़्तार क लेले रहे. त 29 नवंबर 1940 के नेताजी जेल में अपना गिरफ़्तारी के विरोध में भूख हड़ताल शुरू क दिहले. उनकरा स्वास्थ्य में गिरावट आइल. एक सप्ताह बाद5दिसंबर के गवर्नर जॉन हरबर्ट का कइलस कि एगो एंबुलेंस में नेताजी के उनका घरे भेजवा दिहलस ताकि अंग्रेज़ सरकार पर ई आरोप ना लागे कि नेताजी सुभाष चंद्र बोस के जेल में यातना से मृत्यु भइल बा. नेताजी के जेल से घरे त भेजवा दिहल गइल बाकिर उनुका पर कड़ा पहरा आ निगरानी रहे. उनुका घर पर पुलिस के 24 घंटा पहरा रहे. के आवता आ के जाता एकर जांच होखे. बाकिर एही कड़ाई में नेताजी मुसलिम भेष में घर से लाहौर भागि गइले आ उनुका घरे पहरा देबे वाला पुलिस के लोग जनबे ना कइल. नेताजी पेशावर आ अफगानिस्तान का रास्ता बर्लिन भागि गइले. कुछुए दिन बाद ऊ जापान होते हुए बर्मा पहुंचले आ ओइजा आजाद हिंद फौज के गठन कइले ताकि जापान के मदद से भारत के आज़ाद करावल जा सके. उनकर नारा रहे- तहन लोग हमरा के खून द, हम तहन लोग के आजादी देब. त नेताजी से सीख लेबे के बा कि जब देश सेवा के जुनून चढ़ेला त कौनो कठिनाई पिघल जाले. बस जुनून चाहीं. त नेता जी के प्रशंसक के संख्या अनगिनत बा. एहू प्रशंसकन के वोट तृणमूल कांग्रेस आ भारतीय जनता पार्टी में बंटाई.\nत राजनीति में खाली केहू महान व्यक्ति के नांव लिहला आ सम्मान कइला का साथे महान व्यक्ति के उद्देश्य पूरा कइल भी बहुते जरूरी बा. राजनीति में आरोप- प्रत्यारोप बहुत पुरान परंपरा ह. अब देखीं ममता बनर्जी विक्टोरिया मेमोरियल वाली घटना का दू दिन बादे कहली कि भारतीय जनता पार्टी- देश जलाओ पार्टी ह. जय श्रीराम का बदला में ऊ नारा दिहली- हरे कृष्ण हरे हरे, तृणमूल घरे घरे. त अभी राजनीतिक लड़ाई बहुत तेज हो गइल बा. पिछला चुनाव में जब कांग्रेस पार्टी आ वाममोर्चा (लेफ्ट फ्रंट) में चुनावी समझौता भइल रहे त बहुते कांग्रेसी आ वामपंथी वोटर एह समझौता से बहुते नाराज भइल रहले सन. ओकनी के बैलट मशीन ईवीएम में नोटा दबवले सन. नोटा माने हम केहू के वोट नइखीं देत. त नोटा एह विधानसभा में भी प्रमुख स्थान पर रही. (लेखक विनय बिहारी सिंह जी वरिष्ठ स्तंभकार हैं.)\nTags: Bhojpuri, Bhojpuri News, Kolkata, Mamta Banerjee, Narendra modi, West Bengal Election 2021, पटना, रांची, लखनऊ\nFIRST PUBLISHED : January 27, 2021, 18:11 IST


रवि किशन भोजपुरी दबंग टीम में शामिल भइले – Anjoria\nसिनेमा भोजपुरी के सदाबहार सुपर स्टार रवि किशन सेलिब्रेटी क्रिकेट लीग में भोजपुरी दबंग का ओर से खेलीहें. मंगल का दिने मॉरिशस से लवटते हवाईए अड्डा पर रविकिशन एकर अनुबंध साइन कर दिहलें.\nजान लीं कि एह साल से फ़िल्मी कलाकारन के क्रिकेट लीग सीसीएल में भोजपुरी सेलिब्रिटियनो के टीम शामिल कइल गइल बा. एकर नाम “भोजपुरी दबंग” राखल बा आ कप्तान मनोज तिवारी अउर उप कप्तान दिनेश लाल यादव निरहुआ के बनावल गइल बा.\nएह बारे में रवि किशन के कहना बा कि, खेल एका ले आवेला. ई बढ़िया बात बा कि आजु भोजपुरी के सगरी लोग एकजुट हो गइल बा. कहलन कि समय निकल के प्रेक्टिसो करीहें आ क्रिकेट मैचो खेलीहें.\n’बड़ी रसीली भईया के साली’ आ दिल हो गईल कुर्बान‘ के शूटिंग पूरा भइल


खबर एक नजर में (2 मई 2011) – टटका खबर\nखबर एक नजर में (2 मई 2011)\nयूपी में आपन हैसियत तलाशे निकलल जदयू\nयूपी विधानसभा चुनाव में जदयू कतना सीट पर आपन ताकत एह लायक पावत बिया कि ओहिजा आपन उम्मीदवार खड़ा कर सके ई सब पता लगावे खातिर जदयू के प्रदेश ईकाई के बइठक काल्हु से लखनऊ में राष्ट्रीय अध्यक्ष शरद यादव का मौजूदगी में शुरु होखे जा रहल बा. दू दिन चले वाला एह बइठक का बाद पार्टी अपना सहयोगी भाजपा से बात करी. वइसे पार्टी के असली कोशिश ई रही कि पिछला बेर गठबन्हन में ओकरा मिलल सीट कम ना कइल जाव.\nराजीव रंजन प्रसाद इस्तीफा दिहले\nजदयू महासचिव आ प्रवक्ता राजीव रंजन प्रसाद काल्हु पार्टी के सगरी पद से इस्तीफा दे दिहलें. कुछ दिन पहिले उनुका घर आ आफिस पर आयकर के छापा पड़ल रहे. राजीवरंजन प्रसाद के एगो कंपनी रियलिटी के काम करेले आ ओकरे कार्यालय पर छापा पड़ल रहे. इस्तीफा दिहला का बाद राजीव रंजन के कहना रहे कि उनुका घर से कवनो गलत चीज नइखे मिलल बाकिर तबहियो विपक्ष के राजनीति का चलते ऊ इस्तीफा दे दिहले.\nओसामा बिन लादेन के आतंकवादी कहला पर नाराजगी\nदेश के कुछ मुस्लिम नेता ओसामा बिन लादेन के आतंकवादी कहला पर नाराजगी जाहिर कइले बाड़न. जामा मस्जिद के इमाम सैयद अहमद बुखारी के कहना बा कि दुनिया के कवनो अदालत लादेन के आतंकी साबित नइखे कइले तब लादेन के आतंकी कहल कहाँ तक जायज बा ? जमायते उलेमा ए हिन्द के अध्यक्ष मौलाना अरशद मदनी के कहना बा कि ओसामा के के बनावल ? ओकरा के त अमेरिके बनवले रहुवे रुस से निबटे खातिर. एक समय त ऊ अमेरिका के सबले नजदीकि दोस्त रहुवे बाकिर जब मतलब निकल गइल त ओकरा के आतंकी घोषित कर दिहलसि अमेरिका. देखे के बा कि कांग्रेसी नेता दिग्विजय सिंह के एह मामिला में का कहना बा.\nछह लाख में बिकाइल रहे इंजीनियरिंग प्रवेश परीक्षा के पेपर\nअतवार का दिने भइल इंजिनियरिंग प्रवेश परीक्षा के पेपर कानपुर में लीक हो चुकल रहे. जब लीक पर्चा के कापी सीबीएसई के भेजल गइल त मिलान का बाद सही पावल गइल. एकरा बाद पूरा देश में चल रहल परीक्षा के बीचे में रोक के परीक्षार्थियन से फेर से बारह बजे से परीक्षा देबे के कहल गइल. एह आपाधापी का बीच दुबारा परीक्षा दोसरा पेपर से करावल गइल जवन पहिले से तइयार राखल गइल रहे. एह मामिला में कानपुर के एगो कोचिंग स्कूल के एक आदमी के गिरफ्तार कइल गइल बा. लखनऊओ से एक आदमी के गिरफ्तारी के खबर बा. ई परीक्षा देश के सबले बड़ प्रवेश परीक्षा में गिनाले आ एहमें एगारह लाख से बेसी परीक्षार्थी शामिल रहले. काल्हुवे एएफएमसीओ के प्रवेश परीक्षा रहुवे आ जवन छात्र एह चलते भा दोसरा कारण से काल्हु परीक्षा ना दे सकलें ऊ लोग अब आठ मई के परीक्षा दे सकेला.\nसासाराम में एक ट्रक विस्फोटक पकड़ाइल\nरोहतास जिला के सासाराम थाना के अमरा तालाब इलाका से काल्हु रात एक ट्रक विस्फोटक पकड़ल गइल बा जवन राँची से सासाराम आवत रहुवे. ट्रक के ड्राइवर सकरले बा कि विस्फोटक नक्सलियन के देबे खातिर आवत रहे. एह मामिला से जुड़ल बाकी आरोपियन के गिरफ्तारी खातिर पुलिस छापामारी कर रहल बिया.\nयूपी में रासुका के बेजा इस्तेमाल पर केन्द्र के नाराजगी\nकेन्द्र सरकार उत्तर प्रदेश सरकार से कहले बिया कि राज्य में रासुका के बेजा इस्तेमाल रोकल जाव. कवनो आदमी पर रासुका तबे लगावल जाव जब साबित हो जाव कि ओकर काम देश के सुरक्षा का खिलाग बा. हर छोट मोट अपराध भा राजनीति का चलते केहू के रासुका में बन्द ना कइल जाव.\nओसामा बिन लादेन के मार डालल गइल\nखबर एक नजर में (3 मई 2011)


घाटशिला : कांबिंग के दौरान पहाड़ से उतरत में अचेत भइल सीआरपीएफ जवान, अस्पताल पहुंचले से पहिले भइल मौत - खबर भोजपुरी\nघाटशिला थाना क्षेत्र के बासाडेरा से सटल पहाड़न पs नक्सलियन के खिलाफ चलावल जा रहल अभियान में सामिल सीआरपीएफ के जवान शुरु हांसदा (57) के सोमवार के साँझ मौत हो गइल. जानकारी के मुताबिक सीआरपीएफ -193 एफ कंपनी के जवान शुरु हांसदा पहाड़ पर से उतरत वक्त बेहोश होके गिर गइल रहने. ओनके इलाज खातिर उनके घाटशिला अनुमंडल अस्पताल लावल गइल, जहवां डाक्टर उनके मृत घोषित कs देहने. शुरु हांसदा बहरागोड़ा थाना क्षेत्र के कुटशोल के रहे आला रहनें अउर विगत दू साल से सीआरपीएफ कैंप कालचिति पिकेट में तैनात रहनें. घाटशिला अनुमंडल अस्पताल में उनकर पत्नी डुमनी हांसदा अउर भाई लंबोदर हांसदा पहुंचल रहनें. उनकर चार बेटी में से दू के शादी हो चुकल बा. हांसदा के शव मंगलवार के पोस्टमार्टम खातिर एमजीएम जमशेदपुर भेजल जाई.\nपोस्टमार्टम रिपोर्ट से पता चली कससे भइल मौत\nघाटशिला के थाना प्रभारी शंभू नाथ गुप्ता कहनें कि पोस्टमार्टम रिपोर्ट अइले के बाद जवान के मौत के कारण के खुलासा भइले के उम्मीद बा. जानकारी के अनुसार सोमवार के साँझ थाना क्षेत्र के कालचिति पंचायत के बासाडेरा पहाड़न पs एएसआई अजीत कुमार सिंह के नेतृत्व में नक्सलियों के खिलाफ अभियान चलावल जात रहल. अजीत कुमार सिंह बतवने कि पहाड़ से उतरते में शुरु हांसदा के तबीयत खराब होखे लागल अउर ऊ बेहोश होके गिर गइने. ओनके अस्पताल लेआवल गइल, जहवां डॉक्टर ओनके मृत घोषित कs देहने.\n2282800cookie-checkघाटशिला : कांबिंग के दौरान पहाड़ से उतरत में अचेत भइल सीआरपीएफ जवान, अस्पताल पहुंचले से पहिले भइल मौतyes


चेतन भगत के मोदी मीमांसा – Anjoria\nमार्च 22, 2014 चेतन भगत, नरेन्द्र मोदी, लोकसभा चुनाव\nपिछला दिने २१ मार्च १४ के प्रकाशित टाइम्स आफ इण्डिया प अपना ब्लॉग द अंडरएज आप्टिमिस्ट में मशहूर उपन्यसकार आ स्वतंत्र विचारक चेतन भगत नरेन्द्र मोदी के असर के विश्लेषण करत लिखले बाड़न कि नरेन्द्र मोदी जइसन प्रखर आ आकर्षक नेता पिछला बारह बरीस से जतना विवाद, विरोध, आलोचना, निंदा, आ समाज से छँटुआ जइसन बेवहार झेललें ओतना शायदे कवनो नेता के कबो झेले के पड़ल होखे आ एकरा बावजूद उ बचिए ना निकलले अउरी प्रभावकारी बनत गइले.\nआज लोग के अचरज होखी अगर २०१४ के लोकसभा चुनाव में मोदी के जीत ना होखे त. छटकत सहयोगी सनेसा पेठावे में लागल बाड़े. अचरज त एह बात के बा कि गोधरा कांड का बाद का दंगा ला उनकर आलोचना भलही कुछ दबल होखे उनकर आलोचना के आवाज मधिम नइखे भइल. गुजरात के विकास गान में छेद भा लोचा खोजे वाला एगो नया उद्योग जस जनम गइल बा जे जेनिए तेनिए मोरी, पिछवाड़ा देखत सूंघत चलत बा.\nओह लोग के बस कवनो तरह से एगो फोटो चाहीं कवनो स्कूल के जवन मास्टरन के कमी झेलत होखे, एगो अस्पताल के जवना में साजो सामान के कमी होखे, जेहसे कि उ लोग चिचिया सके कि “देखीं, गुजरात कतना खराब हाल में बा!” ई लोग एह बात के नजरअन्दाज क देला कि आजुओ हिन्दुस्तान बहुत हद ले केन्द्रे सरकार के नियन्त्रण में चलत बा जवना का हाथ में देश के नीति आ कोष दुनू बा. पिछड़ल गुजरात, भा विकसित गुजरात, अकेला राज्ये सरकार के बनावल ना हो सके.\nचेतन भगत आगे लिखले बाड़न कि गुजरात विकसित होखो भा ना, एक बात त साफ बा कि मोदी के राजनीतिक कद लगातार बढ़त गइल बा. अपना के हमेशा सही माने वाला, भले उ सही होखो भा ना, आ गडकरी, वाड्रा, अंबानी, शीला दीक्षित वगैरह प दाग मढ़ देबे में सफल रहल अरविंद केजरीवाल तक ले मोदी के चरित्र पर दाग लगावे में सफल नइखन हो पवले.\nचेतन भगत के सवाल बा कि आखिर अइसन काहे? का ई महज मोदी के विकास मुद्दा के चलते बा ? आ कि विकल्प ना होखला का चलते ? आ कि मोदी के व्यक्तित्व का चलते उनका भाषण निपुणता का चलते ? आ कि बिना कहले बाकिर हमेशा मौजूद रहल हिन्दुत्ववादी छवि का चलते ?अउरीओ भाजपाई नेता आपन आपन राज्य सरकार बढ़िया से चलवले आ चलावत बाड़ें त काहे फेर मोदिए के नाम पर अइसन विशाल जनसमर्थन लउकत बा ?\nचेतन भगत के मानना बा कि एह सवालन के जवाब खोजल जरूरी बा. पहिल त भाजपा ला जेकरा मोदी लहर से फायदा उठावे क बा, एह लहर के अउरी बढ़ावे के बा काहे कि मजगर टिकाऊ सरकार देबे ला अबहियों कम से कम बीस गो अउरी सीट जीते के जरूरत बुझात बा.\nदोसरे एह ला कि विरोधियो लोग ला मोदी के लोकप्रियता के कारण समुझल जरूरी बा. अबहीं त इहे लागत बा कि विरोधी मोदी के अउरी बरियात करत जात बाड़ें, आलोचना से मोदी के व्यक्तित्व अउरी चमकल जात बा. आ एहू ला कि मोदी के समुझला से समूझल आसान हो जाई कि हम हिन्दुस्तानी का हईं जा.\nचेतन भगत का राय में एह बात के अनदेखी होखत बा कि भारतीय समाज में हिन्दू अधिकार के एगो दबल बाकिर अंतर्प्रवाही मजबूत धारा मौजूद बा. मानत बाड़ें कि देश के संविधान आ कानून पंथ निरपेक्ष हवे. सही इहो ह कि सार्वजनिक बहस में सांप्रदायिक बहस के जगह ना मिल पावेला बाकिर एकर मतलब ई ना होला कि हिन्दू अधिकार के बात हवा हो गइल बा.\nदेश के अस्सी फीसदी आबादी हिन्दूवन के ह जेहमे दुनिया भर के हिन्दुवन के बड़हन हिस्सा शामिल बा आ लोकतंत्र में बहुमत के अधिकार के खतम कइल असंभव जस होला. एह पर कांग्रेस के मुस्लिम वोट बैंक बनावे वाला रणनीति आ मुसलमानन के समस्या पर बढ़िया से धेयान देबे के नीति हिन्दू असंतोष के अउरी बढ़ा दिहले बिया.\nएह हालात में, हिन्दू गौरव के प्रतिनिधित्व करे वाला नेता के समर्थन मिलहीं के रहल. आ इहे कारण बा कि बहुते लोग मोदी का बारे में राय बनावत घरी एह बात के अनदेखी क देला कि गोधरा कांड के बाद के दंगा कइसे निपटल गइल. एक त एहसे कि ओहमें मोदी के भूमिका आजु ले जाहिर ना हो पावल आ कानूनी रुप से साबितो नइखे भइल आ दोसरे कि बहुते लोग महसूस करेला कि बदला में उ त होखहीं के रहे.\nचेतन भागत मानत बाड़ें कि गोधरा में ट्रेन जरावे वाला मुसलमान से ओह लोग के कवनो संबंध ना रहल जिनकर जान माल के नुकसान बाद के दंगा में भइल बाकिर लिखत बाड़ें कि भावना अक्सर तर्क प हावी हो जाले आ नाराज हिंदूवन के एगो बड़हन जमात मोदी के एह बात ला माफ क दिहले बा. चेतन भगत फेरू साफ कइले बाड़न कि उ एह बात के न्याय करे नइखन बइठल कि जवन भइल तवन सही रहल कि गलत. बाकिर जवन भइल तवन त भइबे कइल.\nमोदी के अतना सफल होखला का पाछा चेतन भगत तिसरका कारण गिनावत लिखले बाड़न कि मोदी उम्मीदन के बढ़िया से सरिहवलें. ऊ गुजरात में तबले काम करत रहलें जब ले कुछ बढ़िया बात लउके ना लागल. लिखले बाड़न कि हो सकेला कि गुजरात एगो आदर्श राज्य ना होखे बाकिर कई मामिला में ई बाकी राज्यन से बेहतर त जरूर बन गइल बा. सबले बड़का बात ई कि मोदी कुछ करे से पहिले बँगले बा. कहे से पहिले ऊ कर देखवलें. कड़ेर मेहनत कइलन तब जा के आपन मार्केटिंग करवलन.\nचेतन भगत का नजर में मोदी के चउथा खासियत प्रधान मंत्री मनमोहन सिंह का बनिस्बत उनकर सोझ आ बेलाग बात कइल ह. लोग अइसन नेता के पसंद कइल. उनका वइसन प्रधानमंत्री चाहीं जे कवनो साफ राय राखत होखे भले उ बहुते चिकन राय ना होखो. मोदी के मजाकिया लहजो उनका के फयदे पहुँचवलसि. हँसावे के गुण नेता से जनता के संवाद आ सहमति बढ़ावेला.\nआ चेतन भगत का राय में मोदी के पँचवा गुण बा उनकर व्यावहारिक होखल. अधिकतर हिंदुस्तानी जानेलें कि भठियरपन, भाई भतीजावाद, वंशवाद, औरतन पर दबाव मेटावल वगैरह हजारों बात जरूरी बा बाकिर आसान नइखे. समय का साथे इहो सब कुछ गँवे गँवे बदलिए जाई. ऊ लोग अइसन नेता नइखन खोजत जे एकदम आदर्श होखो उनुका त बस ऊ नेता चाहीं जे मौजूदा हालात का बावजूद बहुत हद ले बढ़िया काम कर देखावे.\nआ चेतन भगत का राय में आखिरी बात त ई बा कि मोदी भाग्यवान बाड़ें कि उनका राहुल गाँधी जइसन कमजोर विरोधी मिलल बा लड़े ला. इहाँ ले कि टीवी चैनलो वाला लोग खोजे में लागल बा कि मोदी के बरियार विरोधी के बन सकेला, आ एह तलाश में कुछ हद ले अरविंद केजरीवाल ओह लोग के मददगार बन गइल बाड़े. यूपीए के घोटाला वाला राज के दस बरीस अधिकतर हिंदुस्तानियन के झकझोर के राख दिहले बा आ तवना प कांग्रेसी नेतवन के अनेरियोपन बात बिगड़ले जात बावे. मोदी तब आइल बाड़ें जब देश के लोग बदलाव खोजे ला पाक गइल बा.\nअंत में चेतन भगत लिखले बाड़न कि नइखन जानत कि चुनाव के फैसला का होखी. सितारा मोदी का पक्ष में लउकत बा. ई उनकर आ उनुका पार्टी का मेहनतो का चलते हो सकेला भा सीधा सीधा भाग्य का फेर से. भा एकरा के हिदू मान्यता वाला नियति कहल जा सकेला.\nनोट चेतन भगत के ब्लॉग के खास खास भोजपुरी में पेश करे में हो सकेला कि कहीं कुछ गलती रह गइल होखे एह से रउरा सभ से निहोरा बा कि चेतन भगत के मूल ब्लॉग जरूर पढ़ लीं.


अभी हाल ही में भोजपुरी के एक सशक्त कवि राम जियावन दास बावला का निधन हो गया. लेकिन उनपर कहीं न तो कोई चर्चा हुई या आलेख ही प्रकाशित हुआ. हमने इस सिलसिले में कुछ महत्वपूर्ण लेखकों से बात की जो स्वयं भोजपुरी में ही गंभीर कार्य करने में जुटे हुए हैं. इसी सिलसिले में बावला जी पर कुछ महत्वपूर्ण आलेख हमें प्राप्त हुए जिन्हें हम ‘पहली बार’ पर सिलसिलेवार प्रस्तुत करेंगे. इसी क्रम में पेश है बलभद्र का आलेख ‘बावला: एगो किसान कवि’ जो खुद कवि की बोली-बानी भोजपुरी में लिखा गया है.\nरामजियावन दास बावला भोजपुरी के एगो कवि, पुरनकी पीढ़ी के. इनका के जाने वाला जादेतर लोग भक्त-कवि मानेला, राम कथा से जुडल कवितन के चर्चा करेला. बात सहियो लागत बा. कतने कुल्हि प्रसंग बा इनका कविता में जवन कुछ त तुलसी-वाल्मीकि से मेल खाला आ कुछ एक दम इनकर आपन कल्पना के उपज ह. मेल खाए वाला प्रसंगों जवन बा तवन खाली घटना के आधार पर मेल खाला, ओहकर प्रस्तुति एक दम नया बा. आ मिलतो बा त कुछे-कुछ. भोजपुरी में उपजीव्य काव्य के परंपरा देखे में आ रहल बा. बहुते अइसन लोग बा जे राम कथा आ कृष्ण कथा भा अइसन कुल्हि कथा के भोजपुरी में अपना तरह से रचत गावत बा. बावला एह तरह के कविता में कुछ मौलिक प्रसंग के भी उद्भावना कइले बाडन. ओह में इनकर आपन भावना विचार लउकेला. नीति-नैतिकता आ सामाजिक संदर्भन पर टिप्पणी ऊ अइसन मौलिक प्रसंग में खुली के कईले बाडन. लेकिन एह तरह के कवितन में उनकर चित्त कतना रमल बा, ई त देखे के बात बा.\nबावला जी के एगो संग्रह आईल बा ‘गीत लोक’. ओह संग्रह में राम कथा से जुड़ल कवितां के तुलना में किसान जीवन से जुड़ल कविता कतहीं जादे बा. ऊ खाली मात्रा के लेहाजे जादे नईखे. बलुक गुणों के लेहाजे से जादे बा. हमरा त लागत बा कि कुछ लोग जे बावला के जादे नगीच बा, भक्त कवि सिद्ध कई के उनका संगे हितारो ना बलुक दुश्मनी सधले बा. कवनो बदला चुकवले बा. बावला सांचो कहीं त भक्त कवि ना किसान कवि हवें. किसान-जीवन के सहज-सहाउर यानी कि सहनशील रूप इनिका कविता के प्रवाह में लउकेला. राम-कथा वाली कविता में कवि अतना खुलल नइखे जतना कि किसान जीवन वाली कविता में खुलल बा. काहें कि ई जीवन कवि के आपन जीवन ह. राम-कथा वाला प्रसंग में भी कवि के आपन जीवन लउकत बा. कवि जब कहत बा कि‘हम बनवासी कोल-भील के बेटउवा’ तब कवि के आपन रूप आ आपन जीवन गंवे से माथ उठावत लउकत बा. आ जब कहत बा कि ‘रउवा राजा बाबू हउव’ त दुगो वर्ग के जीवन के जवन अंतर होला, तवन खुलि के सोझा आवत बा. एह गीत में जवन करुना बा, तवना के आधार बा किसान जीवन, ओकर दुःख-तकलीफ, अभाव. केवट के साथे बा. किसान के जवन आपन एगो दृष्टिकोण होला, जवन परम्परागत समझ होला, ऊ सब इनिकर कविता में बा. आ ऊ उनका के किसान कवि चिचिया-चिचिया के साबित करत बा.\nअब के त नाहीं, बाकी पहिले के किसान सांझ खा कत्तो बइठ के कथा-कहानी कहत-सुनत रहले. गीत-गवनई उनका लोग के जिनगी के अंग रहत रहे. कवनो राजा-महाराजा, वीर, दानी-ज्ञानी लोग के चरित गा-गा के किसान आपन जिनगी के अभाव के, कष्ट के कुछ देर भुलावे के कोशिश करत रहे. बावला के कविता एही तरह के कोशिश के उपज ह. एह जगह पर इहो जिकिर जोग बा कि किसान कान्हा पर हर उठावत खा, आ कान्हा पर से हर उतारत खा ‘हे राम, हो मालिक’ गुहरावत रहलें लोग. बावला के अइसन कविता यानी राम कथा वाली कविता कान्हा पर हर उठावत\nआ कान्हा पर से हर उतारत समय के ‘हे राम हे मालिक’ के विस्तारित रूप ह. एह दुनों बखत के ‘हे राम’ के बीचे किसान के आपन असल जीवन होला. हर, हेंगा. खुरपी, कुदार, बोअनी, कटनी, दँवरी, ओसवनी वाला. बावला के कविता में ई सब अपना सहज प्रवाह में आइल बा. एकदम खुली के, कवि कतहु अटकत नइखे. इहे उनकर कविता के मूल विषय ह, इहे उनकर कवि के आपन पहिचान ह. रामबृक्ष बेनीपुरी के एगो शब्द चित्र ह- ‘कुदाल’. मनु के मरदाना बेटा उठवले बा कुदाल. बावला के कवितवो में मनु के मरदाना बेटा आपन जिद आ सृष्टि के संवार देवे के संकल्प के साथे-साथे आइल बा.\nबावला के कुछ लोग भक्त कवि कहले, सरहले बा त अइसन नइखे कि बावला ओह सराहला में आके बहि नइखन गइल. ऊ अपना तरफ से एकर कवनो प्रतिवाद ना करें पवले. उलटे एक जगह भाजपा के अयोध्या प्रकरण के पक्ष में खडा हो गइल बाड़न. भाजपा के आह्वान पर जब अयोध्या में भीड जुटल आ पुलिस फायरिंग भइल त भारी संख्या में जान-माल के नुकसान भइल. कवि एहिजा एह शासकवर्गीय राजनीति के चरित्र के ना उजागर क के एगो खास तरह के बहाव में बहि गइल बा. एह बहाव के इस्तेमाल निश्चित रूप से ओह धारा के लोग कइल जे कवनो ना कवनो तरे भाजपा के साम्प्रदायिक फांसीवादी नीति के समर्थक रहे. तब समझे में कवनो चूक ना होखे के चाहीं कि उनका के भक्त कवि सिद्ध करे के कोशिश के का आधार रहल बा, का स्वार्थ रहल बा. लेकिन बावला के पूरा के पूरा जवन कवि-कर्म बा, तवन एह बहाव के बावजूद दोसरा तरह के रहल बा. ऊ ठेठ किसान कवि हवें. उनका कविता में किसान जीवन के दुःख तकलीफ, तंगी-तबाही, ऋण-कर्ज के वर्णन बा. जानकार लोग जानत बा कि अब तक के शासन में सबसे बेसी किसान लोग आत्महत्या कइले बा. फसल के लाभकारी मूल्य ना मिलला के चलते, उपज के खरीद-बेंच के कवनो सही सिस्टम ना बनला के चलते आ सरकारी करजा के चलते बड़हन पैमाना पर किसान आत्महत्या करे पर मजबूर भइलें. आजादी के बाद शासक वर्ग के तमाम पार्टी सता में अइली स आ सबके सब किसान-मजदूर के लेके कवनो न्यायसंगत नीति ना बनवली स आ ना कवनो एह तरह के चिंता जतवली स. बावला के कविता में अलग से एह सन्दर्भ पर कवनो टिप्पणी भले नइखे, बाकी किसान कष्ट के केन्द्र में जवन शासक वर्गीय उपेक्षा रहल बा, ओह तरफ कवनो ना कवनो रूप में संकेत जरूर उभरत बा. कवि समझत बा कि कुल्हि सरकारी काम बस कागजी बा. व्यवस्था के आंकड़ाबाज\nचरित्र आ मानसिकता पर कवि व्यंग करत बा.\nअदिमिन के संख्या त गिन के बताय देला\nजादू से जान जाला जनमत जेतना हौ\nकागद के कोठी रुपया बतावैला\nधरती बतावैला बिगहा में एतना हौ\nपैसा बताइब त बाएँ के खेल बाय\nखर्चा में वेतन के बाद कुछ वेतना हौ\nहमके बतावा कि चिरइन के जान बदे\nभारत के पासे बन्दूक कुल केतना हौ.\nकवि थाना, पुलिस, कोर्ट, कचहरी, सरकारी विकास योजना के चरित्र से वाकिफ बा. ऊ साफ़ कहत बा कि ‘मोर जेब कटी गइल थाने में.’ साफ़-सुथरा कपड़ा आ नीक-नोहर भाषा वाला जादेतर लोग गरीब किसान-मजदूर खातिर सात तरह के दन- फिकिर के साथे आवेला. ओकर ई सातो दिन अब ओकरा लगे नइखे रहे देत गइल. एक दिन राशन खातिर, एक दिन सिरमिट (सीमेंट) परमिट-पैरवी में, एक दिन आफिस में पूछताछ बदे त कुछ त कुछ. सुविधा आ विकास के नाम पर किसान-मजदूर के सातो दिन छिना गइल. ओकरा के अपना सहजता आ ईमानदारी से काट देल गइल. चापलूस, दलाल आ पिछलग्गू बनावे के खेल में ओकरा के फांस देत गइल.\nहफ्ता में सात दिन एक दिन चीनी के\nएक दिन कोटा के कपड़ा में निकल गइल\nएक दिन सिरमिट के परमिट-पैरवी में\nएक दिन पूछताछ आफिस में टल गइल\nएक दिन बैंक में ब्लाक बदे एक दिन\nएक दिन माटी के तेल बदे चल गइल\nआजादी के बाद विकास के जवन उलट गंगा बहल ओकर कथा बावला के कविता में मिलेला. ई उनकर कविता के आपन ताकत ह, सूझ-बूझ ह-\nजेतनी विकास बा पढाई क लिखाई क हो\nजेतनी विकास बड़वार बेहयाई क\nगाँव के विकास ठांव ठांव क विकास होत\nहोत बा विकास इहाँ नकली दवाई क\nरोजी क विकास रोजगार क विकास होत\nहोत बा विकास हाड़-तोड़ महंगाई क\nखेती क विकास होत बारी क विकास होत\nहोत बा विकास कुछ उपरी कमाई क.\nबावला जी के एह कविता में भारतेंदु के शैली के विकास आ विस्तार लउकत बा- ‘अंग्रेज राज सुख साज सजे अति भारी’ वाली शैली के. अइसहीं इनका में कबीर के शैली भी लउकेला. कबीर के आगे बाटे – ‘हरी गुन’. कहत बाड़े ‘हरिगुन लिखा न जाई.’ बावला कहत बाड़े- ‘केतनी बिपतिया कहल कही जात नहीं. छोट परी धरती न लिखले अंटाले.’ इनका सोझा बाडे किसान, आ किसान के कष्ट. इनिका कविता से गुजरला पर किसान के हंसत-उछ्हत जिनगी के भीतर दुःख तकलीफ के एगो बड़-विकट दुनिया लउकेले. किसान जवान दुःख-तकलीफ सहत बाड़न, ओकर तीखा पीर-बोध से बावला के करुना जागेले.\nबावला के कविता एगो नष्ट हो रहल जियत-जागत दुनिया के बतकही के गुंजाईश बनावेले. आज हर, फार, खुरपी, कुदार, नाधा, पैना, जोती, बरन, खंचिया, दउरी, मउनी, बैल, गाय, खरिहान, रास, गोबर के बढ़ाव, कोठिला, लउका, नेनुआ, सेम, तरोई, पुअरा के टाल, कउड़ा, कथा-कहानी सब छुटत जा रहल बा. ढेंका, जांत, गीत-गवनई सब अलोपित होत जा रहल बा. कविता एह सब चीजन के अपना भीतर सहेजले बा. सबसे बारीक बात कि कवि घर के अगवाड़ा-पिछवाड़ा के जवन खाली जमीन होला, ओह में लउका, नेनुआ, सेम के उगत-गंछियात देखत बा. किसान जीवन के भीतर जवन तरह-तरह के कनखा-गवखा के संभावना रहेला, कवि ओह सबके एह लउका, नेनुआ, सेम, तरोई के बहाने देखले बा. आज ई संभावना गायब हो चलल बा. छोट-छोट चीज, छोट-छोट सन्दर्भ के भी एगो आपन माने-मतलब होला. कवि ओह सबके तरफ ध्यान देले बा. आज त कुल्हि बतिये एकदम उलट गइल बा. संभावना अब हर बड़ चीज में बा, बड़ लोग में बा. बड़ पूंजी बड़ झूठ में बा. कवि के कविता के एह सन्दर्भ में मूल्यांकन जरूरी हो गइल बा.\nई अलग बात बा कि बावला के कविता कवनो हलचल, कवनो बेचैनी नइखे पैदा करत. किसान सब करत-धरत, खटत-मरत जी रहल बाड़न. अपना स्थिति के ले के कवनो टिप्पणी, कवनो प्रतिवाद नइखन पेश करत. लेकिन ऊ जी रहल बाड़न. जवन सहत-सुहत, कविता उ सब कह देवे, देखा देवे के सामरथ जरूर राखत बिया. बावला के कविता में गेहूं के बाल के टूंड भी आइल बा जवन मूंड में समा के अजबे चुनचुनी पैदा कर देत बा. कटनी करत खा हँसुआ के धार से बाएँ हाथ के अंगूरी लहुलुहान हो जात बा. बोझा ढोवत खा गरदन टेढ़ाई जात बा. पलई पियराये लागल बा. खूंटी से गोड़ बेधाई जात बा. किसान जीवन के एक कुल्हि रूप-रंग के अलावे, उहो रूप बा जब अनाज खरिहान में आ जात बा. आ किसान दांई-ओसाई के रास जमा करत बा. ओकरा ऊपर बढ़ाव राख के रास के गोड़ लागत बा. हाथ जोड़त बा. किसानिन कोठिला गगरी सहेजत सरिहारत बाड़ी. जाड़ा के रात में मय बाल-बच्चा पुवारा के पलना पर एके रजाई में गुटिआई के सुतल बाड़न. कवि गरीबी के वर्णन अइसे करत बा जइसे कि एह जीवन के सक्रियता के सोझा गरीबी बेचारी दांत चियरले केनियो अलगा खाड़ हो गइल होखे. ई कला त रेणु के कहनियन में लउकेला. कवि करजा से जंताइल. बाढ-सुखार से जूझत, महंगाई के मार सहत, सरकारी दांव-पेंच के शिकार किसान-मजदूर के जीवन के ट्रेजेडी के कथा-कविता के भाषा में कहे के कोशिश कइले बा.\nनागार्जुन के एगो कविता ह ‘तुम्हारी दंतुरित मुस्कान/ मृतक में भी डाल देगी जान.’ बावला लिखत बाड़न-\nदंतुली देखाय हंसि- हंसि किलकारैला\nकि तोतरी बचनिया से हिया जुड़वावै\nसुखवा के सपना पर सपना थिरकि जाय\nचूमि-चूमि गोदिया में गरवा लगावै.’\nबावला के कविता में छोटहन किसान, निम्नमध्यवर्गीय किसान के रूप संचल बा. छोट खेतवाला, मेहनत-मशक्कत करे वाला. एहिजा मरद-मेहरारू सभे काम करेलन. मेहरारू सिवान में जाली त अपना सवांग खातिर दाना-पानी ले के. ऊ इनिका कविता में सझैतिन के भूमिका में बाड़ी. बावला जीवन के एह संझियाव के पक्षधर कवि हवें. कवि के मौलिकता एह बात में बा कि ऊ जानत बा कि घर में जवन लोग-बाग बा ओह लोग के खुशहाली सिवान में बा. खेत में झूमत फसल में बा. ‘घरवा मूरतिया सुरतिया सिवानावा में’ कवि के कविता के चरम उन्मेष लउकत बा. किसान जीवन के नखरा-नजाकत भी इनिका कविता में कतने तरह से घुमा फिरा के आइल बा. खेत-खरिहान के सुनरई के वर्णन में किसान मन के सुनरई आ नखरा-नजाकत बेलउकले नइखे रहत. किसान मन के संकोच आ भीतरी सक्रियता आ चुहल-चहक के वर्णन कवि करत बा ऊँख के माध्यम से-\nआंखि मारइ ऊंखिया लगाई के कजरवा\nकि मसकि- मसकि रही जाइ नहीं बोलई.’\nखेत के ढेला, ढेला से ढेला लड़ा के फोरत किसान, हेंगा देत किसान, पुआरा के गाला गांजत किसान, गाला गांजे के विधि, बिया छींटत किसान, कोन कोड़त आ कोन में बिया मिलावत किसान, गाँव के गली, गली में चाँव-चाँव करत गदेला, गाय-बैल के घंटी के टुनटुन, तीसी, तेलहन, ऊँख, रंग-रंग के तितली, महुआ के फूल, आम के मोजर, बंसवार, बंसवार में बकुला-बकुली के जनवास, नीम के छांह, माथ पर मउर बन्हले देवथान पर मुंडी झुकवले दुलहा- एह सबसे बनल बा बावला के कविता के संसार. रामकलिया, फुलिया, चनेसरा-धनेसरा के माई, आजी-आजा, फुआ-फूफा नेह-नाता के भरल-पुरल संसार बा इनिका कविता में. ई सब अब छूटत जा रहल बा. आपस के लगाव घटत जा रहल बा. सब चीज अब बाजार में बा. आ सब बिकाऊ बा. किसान के हाथ से हर चीज छिनात जा रहल बा. बथुआ आ अंकरी के जगहा पर खेतन में अब अमरीकी घास भी आई गईल बा. हत्या-लूट आ घपला-घोटाला ऊपर से नीचे तक पसर गईल बा. मवेशी अब गाँव से, गरीब से दूर हो रहल बाड़न स. गोदरेज के तरफ से पशु आहार बाजार में आई गइल बा. किसान के घर के चोकर, भूसी, खरी-खुदी, हरियर-पताई अब कुछ ना बांची. कमलेश राय के शब्द में कहल जाय त ‘खेत रही आपन, अनाज ओकरा मरजी से होई.’ ओकरा माने अमेरिका. अब खेतवो अपना लगे बुझात बा कि ना रहि जाई. यू पी, बंगाल सगरो किसानन के जमीन छिना रहल बा. अइसना में बावला के कविता हमनी के अपना ठेठ रस, गंध आ सवाद से जोड़े में आजुवो कामयाब बिया.\nहरियर धनिया चटनिया टमटरा के\nछीमीया मटरिया के गद्गर दाल हो\nनया-नया भात हो सनेहिया के बात हो\nकि एहि विधि शुभ शुभ, शुभ नया साल हो\nअपना रस-गंध आ सवाद से बेजुडले, आपन जमीन खातिर बेजुझले अब बात बने वाला नइखे. जवन नया होई आ अब शुभ-शुभ, तवन जूझ के ही होई.\nप्रवक्ता, हिन्दी विभाग


टटको में टटका खबर : 19 अक्टूबर 2014, अतवार – Anjoria\nटटको में टटका खबर : 19 अक्टूबर 2014, अतवार\nभाजपा मुख्यालय में महाराष्ट्र आ हरियाणा विधानसभा चुनाव के रणनीतिकार आ भाजपा अध्यक्ष अमित शाह के शानदार स्वागत.\nकांग्रेस अध्यक्ष सोनिया गांधी आजु अतवार का दिने हरियाणा आ महाराष्ट्र में पार्टी के हार सकारत कहली कि कांग्रेस दुनू राज्य में ‘रचनात्मक आ सतर्क करे वाली भूमिका’ निबाही.\nशिव सेना के अध्यक्ष उद्धव ठाकरे के कहना बा कि शिवसेना भारतीय जनता पार्टी के तबे समर्थन दी जब भाजपा ओकरा के अखंड महाराष्ट्र के भरोसा दी.\nभारत के अंडर-21 पुरुष हॉकी टीम आजु अतवार का दिने सुल्तान जोहोर कप टूर्नामेंट के फाइनल में ब्रिटेन के 2-1 से हराके खिताब बचा लिहलसि. लीग मैच में भारत ब्रिटेन से 0-2 से हार गइल रहे बाकिर आपन पांचो लीग मैच जीते वाला टीम ब्रिटेन के फाइनल में हरावे में सफल रहल भारत.\nअरुणाचल प्रदेश के कानुबाड़ी विधानसभा सीट के उपचुनाव में कांग्रेस भाजपा के हरा के आपन सीट बरकरार रख लिहलसि.\nउडीसा के कंधमाल लोकसभा सीट के उपचुनाव में बीजू जनता दल आपन सीट बरकरार रखलसि आ ओकर उम्मीदवार प्रत्यूषा राजेश्वरी सिंह जीत गइली.\nमहाराष्ट्र के बीड सीट पर दिवंगत गोपीनाथ मुंडे के बेटी आ भाजपा प्रत्याक्षी प्रीतम मुंडे जीत हासिल कइली. सीट गोपीनाथ मुंडे के निधन से खाली भइल सीट पर भइल रहे.\nफुटबाल के इंडियन सुपर लीग में आजु दिल्ली डायनामोज शानदार वापसी करत टलेटिको डी कोलकाता के 1-1 का बराबरी पर रोक दिहलसि.\nहरियाणा विधानसभा में कांग्रेस के मिलल हार का बाद मुख्यमंत्री भूपिंदर सिंह हुड्डा आजु राज्यपाल कप्तान सिंह सोलंकी से भेट क के आपन इस्तीफा दे दिहलन.\nअगिला साल से दस साल से कम के बचवन के हज करे से रोके के फैसला ले सकेला सऊदी अरब.\nमहाराष्ट्र के 288 गो घोषित परिणाम में भाजपा+ के 123, शिवसेना के 63, कांग्रेस के 42, राकांपा के 41, आ निर्दलीय आ दोसरा पार्टिियन के 19 उम्मीदवार जीतल बाड़े.\nहरियाणा के सगरी 90 परिणाम आ गइल बा आ भाजपा 47, इनेलोद 20, कांग्रेस 15, हजकां2आ बाकी दल आ पार्टियन के6गो सीट पर जीत मिलल बा.\nराकांपा नेता प्रफुल्ल पटेल के कहना बा कि राकांपा महाराष्ट्र में भाजपा के सरकार बने त बाहर से समर्थन देबे का तइयार बिया.\nदेश के सबले अमीर महिला सावित्री जिंदल हरियाणा के हिसार विधानसभा सीट से चुनाव हार गइली.\nमहाराष्ट्र हरियाणा विधानसभा चुनाव में कांग्रेस के हार खातिर पार्टी के गोवा इकाई के प्रवक्ता कहलन कि पार्टी के हार खातिर वंशवाद जिम्मेदार बा आ एकरा के खतम करे के पड़ी.\nगुजरात के राजकोट पश्चिम विधानसभा उपचुनाव में भाजपा 23740 वोट से कांग्रेस के हरा दिहलसि.\nकांग्रेस के महाराष्ट्र इकाई के अध्यक्ष माणिकराव ठाकरे विधानसभा चुनाव में मिलल हार के नैतिक जिम्मेदारी लेत अपना पद से इस्तीफा दे दिहलन.\nभारत के दौरा बीचे में छोड़ के चल गइला खातिर भारतीय क्रिकेट कंट्रोल बोर्ड वेस्टइंडीज क्रिकेट बोर्ड पर 400 करोड़ रूपिया के जुर्माना लगावे के सोचत बिया. फैसला 21 अक्टूबर के हैदराबाद बैठक में लिहल जाई.\nभाजपा के ‘मार्गदर्शक’ लालकृष्ण आडवाणी कहलन कि भाजपा के गठबन्हन शिवसेना से होखे के चाहीं आ जरुरत पड़ला पर बतियावे ला तइयार बतवले अपना के.\nPrevious Post: टटको में टटका खबर : 18 अक्टूबर 2014, शनिचर\nNext Post: आवऽ दियावा जरावऽ भोजपुरी के भईया


नया निर्देशकन के मौका देबे में माहिर हवे आदि शक्ति – Anjoria\nजानल मानल फिल्म फाईनेंसर कंपनी आदि शक्ति इंटरटेनमेंट के महारत हासिल बा नयका निर्देशकन के मौका देबे में. कंपनी के कर्ता धर्ता दुर्गा प्रसाद मजूमदार उर्फ दुर्गा दादा जानल मानल गीतकार संगीतकार विनय विहारी के उकसवले कि उ फिलिम ‘प्यार मोहब्बत जिन्दाबाद’ के निर्देशित करसु. बहुते ना नुकुर का बाद आखिर विनय विहारी मनले आ एकरा के अतना बेहतर निर्देशन दिहले कि ‘प्यार मोहब्बत जिन्दाबाद’ फिलिम बिहार में सफलता के डंका पीट दिहलसि आ पीटले जात बिया.\nआदि शक्ति इंटरटेनमेंट अउरिओ अनेके निर्देशकन के मौका दे चुकल बिया आ उ लोग आजु आपन अलग पहचान बना लेबे में लागल बा. दुर्गा दादा के कहना ह कि उनुका ला नया पुरान निर्देशक के कवनो माने ना होखे. उ प्रतिभा देखेलें आ फिलिम बनावे के मनसो. तबहिए नू हर साल एक से बढ़के एक हिट फिलिम देबे वाला दुर्गा प्रसाद मजूमदार के फिलिम निरहुआ हिन्दुस्तानीओ हाल का दिने के सबले बड़हन हिट फिलिम बन गइल बा.\nPrevious Post: भोजपुरी सिनेमा देखावे वाला सगरी सिनेमाघर में चलत बा संजय पांडे के कवनो ना कवनो फिलिम\nNext Post: जुग-जुग जीहीं जीअनपुर के लाल


हम त अपना बेटा से परेशान बानी, कहाँ जाईं केने जाईं. – Anjoria\nहम त अपना बेटा से परेशान बानी, कहाँ जाईं केने जाईं.\nहम त अपना बेटा से परेशान बानी. 60 हजार रुपिया मकान से किराया मिलेला आ ऊ हमनी के साठो रुपिया ना देव. हम मरद मेहरारू कबो कवनो रिश्तेदार के दीहल खाना खा लेलीं त कबो रो रो के रात बीता देनी सँ. अपने घर में बेगाना बना दीहल गइल बा हमनी के. अधिकारियन किहाँ गइनी सँ, बाकिर कुछऊ ना भइल. अब कहाँ जाईं केने जाईं बुझात नइखे. लोग कहत बा कि अदालत के सहारा ल लोग, बाकिर ओकरो ला त साधन चाहीं, राह मालूम होखे के चाहीं. ई कहत कहत ऊ सुबुके लगलन. उनकर नाम पता जनला से कवनो फायदा नइखे ना ही कवनो जरूरत बा. ना त बेटा घरे से निकाल दी त का कर पाई ऊ लोग.\nअइसनो एक आदमी के जानत बानी जिनकर घर मकान रहला का बावजूद उनकर बाप महतारी अपना आखिरी दिन में टीसन पर रहि के भीख माँगे खातिर मजबूर हो गइलें आ बाद में टीसने पर ओह लोग के मौतो हो गइल.\nहालही में एगो मामिला दिल्ली के नांगलोई में सामने आइल रहे. ओहिजा 76 साल के मुन्नी बेगम के उनकर तीन गो बेटा जंजीर से बान्ह के राखत रहले. जाड़ा, गरमी, बरखा में खुला आसमान का नीचे रहत ओह बुजुर्ग के एगो एनजीओ के शिकायत का बाद पुलिस उनका के बचा के बेटन पर केस दर्ज कइलसि.\nई सब छिटपुट घटना नइखे रह गइल. हालही में दिल्ली के एगो अदालत में 76 बरीस से अधिका उमिर के बूढ़ महतारी बाप के घर से बाहर निकाले खातिर कइल एगो केस में जज वकील से पूछलन कि बेटा कहाँ बा? त वकील बतवले कि शिरडी गइल बाड़े दर्शन करे खातिर. एह पर अदालत के कहना रहे कि लोगो अजीब तरह के पूजा करे लागल बा. एक तरफ त अपना महतारी बाप के घर से निकाल देलें आ दोसरा तरफ मंदिरे मंदिर पूजा दर्शन करे घूमत रहेलें. वकील के तर्क रहे कि संयुक्त परिवार के संपत्ति में बेटो के हिस्सा मिले के चाहीं. एह पर उनुका के फटकारत अदालत कहलसि कि जब रउरा अपना महतारी बाप के आदर मान नइखीं कर सकत त उनुका संपत्ति में राउर कवनो हक ना बन सके. समाज में एह तरह के धारणा बनल जात बा कि बुढ़वा बुढ़िया फालतू हो गइल बा. ओह लोग के अनदेखी होखे लागल बा. एह चलते बूढ़ लोग सामाजिक जीवन से कटे लागत बा आ ओह लोग का सोझा आपन जिनिगी इज्जत के साथ बितावे में दिक्कत होखे लागल बा.\nअइसनो नइखे कि हर परिवार में इहे सब होखत बा. बाकिर वइसन परिवारन के गिनिती दिन पर दिन घटले जात बा. कुछ नयका लोग त संयुक्त परिवार के फायदा त लीहल चाहत बाड़े बाकिर ओकरा टूट के दोस बाप महतारी का कपारे डाल देत बाड़े. बुढ़वन के टोकाटोकी आ जरूरत पूरा करे से आपन देह बचावल चाहत बाड़े. ओह लोग के अपना लड़िकाईं के ऊ दिन याद ना आवे जब इहे बाप महतारी ओह लोग के हर जिद्द, हर फरमाइश पूरा करे ला तइयार रहत रहलें. ई लोग ई बात काहें नइखे बूझल चाहत कि बुढ़ापा एक तरह से बचपने के लवटल ह. जब शरीर कमजोर होखत जाला आ मन बेचैन. हमनी का आपन कर्तव्य काहे भुलाइल जात बानी?\nजीवन के आखिरी दिन चलत बा त परिवार के माहौल अइसन बनाईं जहाँ घर के पुरनियन के मान सम्मान मिलत रहो आ ओह लोग पर पूरा धेयान दीहल जाव. बुढ़वन का लगे अनुभव, संस्मरण, यादगार के बड़हन भण्डार होखेला जवन नवहियन ला धरोहर होखे के चाहीं, ओकरा के संजो के राखल हमनी के जिम्मेदारी बनेला.\nसरकारो के चाहीं कि बुढ़ापा के दिन काटे खातिर पेंशन आ पुनर्वासन क के ओह लोग के सम्मान देव. जीवन में सबले नीमन काम होला अपना महतारी-बाप के सेवा. एकरा के भगवान के पूजा का बरोबर मानल जाला. महात्मा चाणक्य कहले रहलन कि ‘वृद्ध सेवाय विज्ञाननम्’. माने कि बुढ़ पुरनियन के सेवा से खास ज्ञान मिलेला. हमनी के शास्त्रन में महतारी-बाप आ गुरू के बड़हन महिमा बतावल गइल बा. जे लोग एह तीनो के आदर, सम्मान दे के खुश राखेला ऊ तीनो लोक जीत लेला.\nदेश के औसत उमिर बढ़ला का साथ ही देश में बुढ़वनो के गिनिती लगातार बढ़ल जात बा. जब ले ओह लोग के शरीर चलेला तब ले ऊ लोग परिवार के भार ना बने बाकिर देह गिरते ऊ लोग परिवार के भार बन जाला. परिवार टूटेला त दादा दादी, बाप महतारी तक के बँटवारा होखे लागल बा. ओह लोग के छोटो जरूरत खातिर परिवार में कलह होखे लागेला. हमनी के सोचे के चाहीं कि अइसन काहे होखत बा.\nआखिर इहे पुरनिया जब मरेलें त ओह लोग के श्राद्ध त पूरा ताकत लगा के होला, मरला का बाद बड़हन बड़हन भोजभात दिआला. बाकिर जियते जियत ओह लोग के सुधि नइखे लिआत. मजल में सुनहूं के मिलेला कि अब का ओढ़ावेलऽ हो चदरिया चलन का बेरिया?\nआखिर हमनी का, हमनी के समाज, हमनी के सरकार राष्ट्र के एह बेशकीमती धरोहर से अनमना काहे बा? अपना पुरनियन के अपमान क के केहु महान ना बन सके इहो याद राखल जरूरी बा.\nवसई ईस्ट सीनियर सिटिज़न असोशिएशन\nजिला – पालघर, (मुंबई)\nफोन – 07757073896\n(हिन्दी लेख का आधार पर भोजपुरी में पेश कइल गइल बा एह लेख के – संपादक)\nPrevious Post: लाल निशान\nNext Post: घूर का घुरची में घुरचियाइल (बतकुच्चन – 193)\npadhke bada dukh bhail. bakir i jaan li je mai-baap ka na hola wokar bhagwano na hole. ishwar par bharosa raakhi. jable saans baa tab le aans baa.\nashok sharma atul


पठानकोट हमला | हमला कईसे भईल – सबसे बेसी अझुराईल सवाल\nशनिवार के सबेरे से जारी अभियान में अंतिम सूचना मिले तक भारत के कम से कम7सैनिक शहीद हो चुकल बाड़े।\nपंजाब के पठानकोट में वायु सेना के अड्डा प शनिवार के सबेरे-सबेरे भईल आतंकवादी हमला अपना संगे बहुत सवाल खाड़ा क देले बा। देश जानल चाहता कि सूचना के करीब 30 घंटा बाद भईल ए हमला के घटना में चूक काहाँ भईल?\nदेश जानल चाहता कि शनिवार के सुबह साढ़े तीन बजे हमला होखे से करीब-करीब 24 घंटा पहिले आतंकवादियन के तलाश शुरू हो गईल रहे, एकरा बादो हमला भईल जवन कि अंतिम सूचना तक जारी बा। इ सभ कईसे भईल?\nदेश जानल चाहता कि पाकिस्तान सीमा से भारत में ढुकला से लेके वायु सेना के अड्डा प हमला के बीच के-के, काहाँ-काहाँ अवुरी कईसे-कईसे ए आतंकी गुट के मदद कईलस?\nराष्ट्रीय जांच एजेंसी (एनआईए) समेत अलग-अलग सुरक्षा अवुरी खुफिया एजेंसी 30-31 दिसंबर के सबेरे 3:30 बजे से लेके वायु सेना के अड्डा प हमला होखे तक के घटना के फिर से दोहरा के मामला के सच्चाई जाने के कोशिश करी।\nसभ केहु जानल चाहता कि कथित तौर प5चाहे6पाकिस्तानी आतंकवादी खुफिया जानकारी होखला के बादो काड़ा सुरक्षा वाला वायु सेना के अड्डा में एतना आसानी से कईसे ढुकले?\nए इलाका में आतंकी गुट के मौजूदगी के पहिला सूचना शुक्रवार के मिल गईल रहे। एकरा बाद तलाशी अभियान शुरू भईल लेकिन अगिला 30 घंटे तक तमाम आतंकी ए इलाका में छुट्टा घूमत रहले। वायु सेना के अड्डा प हमला से करीब 24 घंटा पहिले उ लोग एगो वरिष्ठ पुलिस अधिकारी समेत तीन लोग के कार समेत अपहरण कईले, एकरा बादो चूक कहाँ भईल?\nपुलिस विभाग के सूत्र के मुताबिक पहिला चूक सीमा सुरक्षा बल से तब भईल जब उ लोग पंजाब के गुरुदासपुर अवुरी जम्मू-कश्मीर के कठुआ ज़िला के सीमा प घुसपैठ ना रोके पवले। अब ए सीमा के भीरी बनल पंजाब पुलिस के चौकी के जांच कईल जाता।\nमानल जाता कि हमला में शामिल आतंकी पठानकोट से 35 किलोमीटर दूर रावी नदी के पार क के भारत आईल बाड़े। हालांकि ए पूरा इलाका में सीमा प कटईला तार से घेराबंदी बा, जवना में चौबीसों घंटा बिजली के प्रवाह होखेला।\nसंदेह बा कि भारत में ढुकला के बाद आतंकी एगो पाकिस्तानी टेलीफ़ोन नंबर के मदद से एगो टोयोटा इनोवा गाड़ी भाड़ा प लेले। दुनो ओर के तस्कर सीमा पार आवे-जाए खातिर एही प्रकार के काम करेले अवुरी दुनो ओर ए प्रकार के मदद करेवाला लोग बाड़े। एहसे संभव बा कि ए मामला में अयीसने भईल होई।\nसीमा के नजदीक भगवाल गांव के इकागार सिंह ओ इनोवा के ड्राइवर रहले, जवना के आतंकी गुट भाड़ा प लेले रहे। जब आतंकी कार में सवार भईले त कुछ दूर के बाद ए लोग के ड्राइवर से झगड़ा हो गईल। हाथापाई में इनोवा गाड़ी बामियाल-पठानकोट रोड प पेड़ से टकरा गईल।\nआतंकी ए गाड़ी के ड्राइवर के हत्या करत ओकरा लाश के नजदीक के खेत में फेंक देले। चूंकि इनोवा के2टायर फाट गईल रहे, एहसे अब उ चले लायक ना रहे। आतंकी अब एगो दोसर गाड़ी के तलाश शुरू कईले।\nसड़क प गाड़ी के इंतज़ार करत आतंकी गुट के नज़र पंजाब पुलिस के महानिरीक्षक (एसपी) सलविंदर सिंह के गाड़ी प परल। उ अपना महिंद्रा जायलो गाड़ी में नजदीक के एगो गुरुद्वारा से लवटत रहन। सेना के वर्दी में सड़क प खाड़ा आतंकी उनुका के रुके के इशारा कईले अवुरी गाड़ी रुकते, गाड़ी समेत एसपी के अपहरण क लेले।\nएसपी के नीला बत्ती वाली गाड़ी में सवार आतंकी पुलिस अधिकारी समेत उनुका संगी लोग प राइफल के बट से हमला कईले जबकि गाड़ी लगातार पठानकोट के ओर बढ़त रहे। चूंकि गाड़ी प नीला बत्ती लागल रहे, एहसे राह के कवनो चेक प्वाइंट प ए गाड़ी के ना रोकल गईल।\nगाड़ी के अपहरण के कुछ देरी के बाद आतंकी, पुलिस अधिकारी के चलती गाड़ी से फेंक देले, तनिका अवुरी आगे बढ़ला के बाद अधिकारी के दोस्त राजेश वर्मा के गला रेत के अकालगढ़ गांव के नजदीक फेंक दिहल गईल।\nहालांकि आतंकी गुट के अनुमान रहे कि राजेश वर्मा मर गईल बाड़े, लेकिन फिलहाल उ जिंदा रहन। जाहां राजेश वर्मा के आतंकी फेंकले उ जगह वायु सेना के अड्डा के बहुत नजदीक बा। एकरा बाद एही गाँव में आतंकी ए गाड़ी के छोड़ देले।\nजांच में जुटल एगो अधिकारी के कहनाम बा कि आतंकी सीमा से इहाँ तक पहुंचे के बीच में एगो टैक्सी ड्राइवर के हत्या कईले अवुरी पुलिस अधिकारी के दोस्त के गला रेत के फेंक देले। उ लोग ए दुनो काम में एके-47 जईसन विकसित हथियार के इस्तेमाल ना करत, साधारण हथियार के इस्तेमाल कईले।\nओकनी के अंदाज़ा रहे कि एके-47 चाहे कवनो विकसित हथियार के इस्तेमाल सुरक्षा बल के सोझा ओकनी के पहचान जाहिर क दिही, एहसे उ लोग एकरा के एगो साधारण अपराध के घटना के रूप देत, साधारण हथियार के इस्तेमाल कईले।\nपुलिस अधिकारी के सरकारी गाड़ी के अपहरण अवुरी वायु सेना के अड्डा प हमला होखे के बीच करीब 24 घंटा के समय बा। एकर मतलब बा कि ए 24 घंटा में आतंकी गुट वायु सेना अड्डा के बहुत नजदीक कतहू लुकाईल रहे। अयीसन जगह जवन कि बहुत नजदीक होखला के संगे सुरक्षा बल के नज़र से दूर होखे।\nचूंकि तलाशी अभियान जारी रहे एहसे एकर जांच होखे के चाही कि आतंकी गुट 24 घंटा तक सुरक्षा बल के नज़र से कईसे बांचल?\nबतावल जाता कि हमला से करीब 30 घंटा पहिले पूरा इलाका में हाई अलर्ट जारी हो गईल रहे, बाज़ार-दोकान बंद करवा दिहल रहे, जनता से घर के भीतर रहे के कहल रहे अवुरी पुलिस समेत तमाम सुरक्षा एजेंसी आतंकी गुट के खोजे में जुटल रहे। एकरा बावजूद आतंकी ना सिर्फ वायु सेना परिसर में ढुकले, अयीसन जगह तक पहुंच गईले कि हमला के 52 घंटा बात तक आतंकी के सही-सही संख्या बतावे तक के स्थिति में केहु नईखे।\nशनिवार के सुबह 3.30 बजे अचानक वायु सेना के अड्डा से गोली के तड़तड़ाहट सुनाई देवे लागल। बतावल जाता कि आतंकी वायु सेना के ए अड्डा के एगो हिस्सा प कब्जा जमा लेले रहन।\nहालांकि एनएसजी कमांडो, आईएएफ कमांडो अवुरी थलसेना के विशेष कमांडो दस्ता लगभग 15 घंटा के कड़ा मेहनत के बाद चार आतंकी के मारे में कामयाब हो गईल लेकिन एकरा बाद के 35 घंटा में सिर्फ सैनिक लोगन के शहीद होखला के खबर मिलल।\nरविवार के पूरा दिन अवुरी देर रात तक जब-तब गोलीबारी के खबर मिलल, विस्फोट के सूचना आईल। तय बा कि देर-सबेर सेना ए स्थिति प काबू पा लीही, लेकिन सवाल त जस के तस बा – पहिले से सूचना होखला के बावजूद हमला, उहो जवन कि 50 घंटा से जादा समय तक चलल, भईल कईसे?\nFirst Update: 04 January, 2016 01:07 PM


खबर भोजपुरी में (शुक, 26 दिसंबर 2014) – टटका खबर\nखबर भोजपुरी में (शुक, 26 दिसंबर 2014)\n(बियफे, 25 दिसंबर के खबर)\nवाराणसी के डीजल लोकोमोटिव वर्कशाप के विस्‍तार परियोजना के उद्घाटन आ एगो आधुनिक वातानुकूलित यात्री गाड़ी इंजन के लोकार्पण कइला का बाद अपना संबोधन में\nप्रधानमंत्री नरेन्द्र मोदी कहलन कि रेलवे के निजीकरण करे का तरफ केन्द्र सरकार नइखे बढ़त. कहलन कि रेलसे के निजिकरण के बात महज गप बा आ रेल कर्मी एहला चिंतित मत होखसु. काशी हिन्‍दू विश्‍वविद्यालय में आयोजित एगो समारोह में कहलन कि कला आ संस्‍कृति से जुड़ल लोग कन्‍या भ्रूण हत्‍या रोके ला समाज के जगावे के काम करसु. बढ़िया शिक्षक तइयार करे के मिशन के नाम काशी हिन्‍दू विश्‍वविद्यालय के संस्‍थापक आ भारत रत्‍न महामना मदन मोहन मालवीय के नाम पर राखल गइल बा. एकर मकसद बा कि दुनिया भर में भारत से शिक्षक भेजल जा सके. सुशासन दिवस का मौका पर प्रधानमंत्री मोदी पंडित मदन मोहन मालवीय अंतर विश्‍वविद्यालय शिक्षण प्रशिक्षण संस्‍थान के आधारशिला रखलन.\nप्रधानमंत्री मोदी के वाराणसी अइला पर मुख्यमंत्री अखिलेश यादव आ परिवार कल्याण मंत्री अहमद हसन बाबतपुर हवाई अड्डा पर उनकर अगवानी कइलन. पी एम मोदी काशी हिन्दू विश्वविद्यालय पहुंचके पंडित मदन मोहन मालवीय के प्रतिमा पर माला चढ़वलन. बाद में स्वच्छता अभियान के जायजा लेबे अस्सी घाट गइलन. ओहिजा एगो समारोह में एह अभियान के सफलता पर खुशी जतावत नौ गो अउरी लोग के एह ला नामित कइलन. काशी हिन्दू विश्वविद्यालय वाराणसी के स्वतंत्रता भवन में अन्तर विश्वविद्यालय केन्द्र के आधारशिला रखलन. वाराणसी के जगन्नाथ मंदिर वाली गली में झाडू लगाके सफाई कार्यक्रम के आगे बढ़वलन. डी.एल. डब्लू का कार्यक्रम में बतवलन कि देश में चार गो रेलवे विश्वविद्यालय खोलल जाई आ एहिजा पढ़ल विद्यार्थियन के रेलवे में नौकरी दिहल जाई.\nप्रधानमंत्री रहल अटल बिहारी वाजपेई के नब्‍बेवां जनमदिन बियफे का दिने सुशासन दिवस के रूप में मनावल गइल. एह दिन कई गो नया योजना के शुरुआतो भइल. दिल्ली में पेट्रोल पंप पर पाँच किलो वाला गैस सिलिण्डर बेचे के शुरुआत भइल. पेट्रोलियम मंत्री धर्मेन्‍द्र प्रधान कहलन कि पूरा देश में एह योजना के विस्तार कइल जाई जेहसे रसोई गैस सिलेंडर के कालाबाजारी पर रोक लाग सकी.\nगृहमंत्री राजनाथ सिंह कहलन कि मंगल का दिने असम में 70 से अधिका लोग के नरसंहार करे वाला नेशनल डेमोक्रेटिक फ्रंट ऑफ बोडोलैंड संगबिजित गुट से कवनो बातचीत ना कइल जाई आ एहनी का खिलाफ कड़ा कार्रवाई कइल जाई. एकरा के खतम करे ला भूटानो से सहयोग लिहल जाई.\nभाजपा नेता अरूण जेटली बतवलन कि जम्‍मू-कश्‍मीर में पार्टी विधायक सरकार बनावे के मुद्दा पर फैसला लेबे के जिम्मा पार्टी अध्‍यक्ष अमित शाह के दे दिहलन. जेटली बतवलन कि सभ विधायकन से बात क के ओह लोग के राय जनलन. कहलन कि भाजपा निर्दलीय आ छोटका गोलन के विधायकन से सम्‍पर्क बना के रखले बिया. ओने कांग्रेस आपन समर्थन पीडीपी के देबे के बात कहले बिया.\nझारखंड में चुना के आइल भारतीय जनता पार्टी के विधायकन से केन्‍द्रीय पर्यवेक्षक जे.पी.नड्डा आ भूपेन्‍द्र यादव विधायक दल के नेता चुने का बारे में राय जाने ला बियफे साँझ राँची चहुँपलन.\nउत्‍तर भारत में कड़ाका के जाड़ा पड़त बा. उत्‍तर प्रदेश में कम से कम नौ आदमी के मौत कुहा का चलते भइल सड़क हादसा में हो गइल. जम्‍मू कश्‍मीर आ हिमाचल प्रदेश में कई जगहा के तापमान जमावो बिन्‍दू से नीचे चल गइल बा.\nरोहतास जिला के इन्द्रपुरी इलाका के लेरुआ गांव का लगे एगो व्यवसायी के गरदन रेत के हत्या कर दिहल गइल बा.\nTags: News in Bhojpuri, खबर भोजपुरी में, डाराणसी, डीएलडब्लू, रेलसे


बतकुचन : रेल सफर - आपन माटी\nबतकुचन : रेल सफर\nMarch 26, 2019 March 27, 2019 Kundan Chaudhary\t0 Comments #bhojpuri #batakuchan #rail_safar #rk_narayan #beti #rajniti\nमाफ़ करीं काहे की हम एक महीना से ब्लॉग ना लिखत रहनिया… कारण के बात छोड़ीं आज के ब्लॉग पढ़ी भा मज़ा ली, विचार करीं, कुछ सीखीं भा अच्छा लागे त कमेंट करीं लगले हाथ शेयर भी करीं। त पढ़ीं सभे-\nबात आज के ही ह…(26 March, मंगर) 12th के बोर्ड एग्जाम खतम भइला के बाद हम आपन एगो मित्र के संघे घरे खातिर निकलनिया… छपरा एक्सप्रेस के टाइम हवे 6.40 AM वाराणसी से। हम आराम से सुतल रहनिया मित्र के कॉल कईला पर 5.45 में उठ के जल्दी से तैयार भइनिया। दुनु जाना टाइम पर स्टेशन। गाड़ी 20 मिनट में आवे वाला रहल हा लेकिन2घण्टा लाग गइल हा भारतीय रेलगाड़ी के 20 KM के दूरी तय करे में। फिर भीड़ में कइसे भी सब सेट कर के ऊपर वाला सीट पर तिरछा-तिरछी कोना में बईठ गईनिया जा माने दुनु जाना एकवा के टारे।\nयात्रा में बहुत कुछ घटल हा, सब बात लाइन-बाय-लाइन लिखेम त ब्लॉग बहुत लंबा हो जाइ… एहि से मुख्य घटना भइल हा ओकर सिर्फ सारांश ही लिखेम।\nबकवास छोड़ी, कहानी अब शुरू होता…\nगाड़ी बनारस से छपरा के तरफ बढ़े लगलसिया… गाजीपुर के स्टेशन पर बड़ा मजेदार घटना भइल हा। हमरा पीछे वाला केबिन में मय भीड़ में एगो फैमिली भी रहल हा, छोटा परिवार- पापा, मम्मी, बेटी। प्यारी सी छोट चुलबुली (काल्पनिक नाम हरकत के हिसाब से) लईकी रहलसिया… पापा-मम्मी से ज़िद कइलसिया की हम पकौड़ी खाएम। पापा चल गइनिया बेटी खातिर पकौड़ी लियावे। पकौड़ी लेत में ही गाड़ी खुल गइल हा, हालांकि चुलबुलिया के पापा छुटलहन ना गाड़ी पर चढ़ गइल रहलहन, लेकिन आपन केबिन में ना पहुचल रहलहन। तबे मम्मी आपन बेटी से एगो सवाल कईलिय- बेटी पापा प्यारा की पकौड़ी। बेटी तनिका मायूस आवाज में कहतिया पापा प्यारा। एपर मम्मी कहलिया की त फिर पकौड़ी काहे मगइलु हा, पापा त छूट गइलन। बेटी शान्त?\nभाई हम भले कबो कुछ पढ़ी चाहे ना लेकिन सफ़र में किताब जरूर पढेनी। लेकिन ई ऊपर वाला किस्सा सुन के हमार अब किताब पर तनको ध्यान ना रहल हा। बेटी पकौड़ी खाये लगलसिया। फिर कुछ लोग माई से कहलसा की बहुत चुलबुल बिया ई, पूरा परेशान करत होइ। ई पर माई के प्यार उमड़ गइल हा भा आपन बेटी के कुछ करतूत सुनावल चालू कईलिया- आरे! ई सब त कम बा- जब कुछ नाया देखेले तुरन्त पूछी ई के ह, का ह, कइसे भइल। (बाल-मन के सवाल) दो चार गो कथा भी माई सुनाइली ह… एक बार हम हॉस्पिटल गइल रहनी त बेटी डॉक्टर के देखलस आ घरे आ के खूब डॉक्टर के बारे में पुछलस भा लास्ट में कहतिया की हमू पढ़ के डॉक्टर बनेम। एक दिन असही कहलस की हम इंजीनियर बनेम, एने से जात में कहत रहल की हम बड़ होके ट्रेन चलाएम, एकर रोज सपना चेंज होते रहेला।\n(इस पूरी घटना का संवाद मूलतः हिन्दी में घटित हुआ)\nतब तक फेन हम किताब पढ़े लगनी… आगे कहानी कुछ राजनीतिक बा… पूरा बोगी में ही राजनीतिक चर्चा चलत रहल हा, पूरा गरमा-गरमी के साथ। हमरा केबिन में एक आदमी बोलतारन की “बलिया में पढ़ाई संभव नइखे, अगर पढ़े के बा त घर से आगे बढ़े के पड़ी, भले बलिया इतिहास में विश्वपटल पर प्रसिद्ध बा।” तबे दोसर केहू बोलता कि “बलिया अजीब जगह पर बा जेतना भी मेन शहर बा सब कम से कम 150 km दूर बा- पटना होखे, चाहे गोरखपुर-बनारस। कवनो लइका-लईकी अप-डाउन कर के पढ़ पाई?” (सवाल सच में अच्छा बा थोड़ा बिचार करीं रउवा सभे) हमार एगो बिचार ई बा की अइसन क्षेत्र के शैक्षणिक रूप से विकास करे खातिर हमनी के युवा कुछ सामाजिक कार्य कर सकेनी जा का? हमनी के मानसिकता का बा? का ‘बलिया जइसन’ क्षेत्र के शिक्षा के केंद्र में नइखे बदलल जा सकत की कम से कम 50 km क्षेत्र के लोग इतना शिक्षा प्राप्त कर सके की ना के बराबर जरूरत पड़ो बड़ शहर जाए के।\nअगिला घटना एहि उपरा वाला के आगे के कड़ी ह- केबिन में उपस्थित हर उमिर के लोग 50-60 साल के बुढऊ काका तक ई बात पर सहमत बाड़न की अब लइका-लइकी में फर्क नइखे। सुन के अच्छा लागल हा बाकी पालन केतना होला ई हमरा मालूम बा। अभी भी हर जगे ई स्थिति नइखे।\nअब हमनी के पहुँचनीय जा बलिया… गाड़ी रुकल, लगभग पूरा खाली। अब हम भा हमार मित्र नीचे वाला बर्थ पर आ गईनिया जा। हम अभी भी किताब पढ़त रहनिया कारण ई रहल आ की उ किताब हम दीवाली वाला सफर में पढ़ल चालू कइले रहनी लेकिन पूरा ना भइल रहल अब हमरा डर रहल हा की कहीं अइसन ना होखे की आजो पूरा ना हो पावे। अब ई देख के मित्र के चिढ़ हो गइल हा, जब हम पूरा किताब पढ़ लेनिया तब मित्र कहतारन की तु हमरा के कंपनी देवे आइल रहलिया और रेलवे स्टेशन पर गाड़ी की वैट(wait) करत समय मोबाइल चलावट रहली अउर अब किताब। तु का कंपनी दे तारी हमरा इग्नोर कर तारी। पहिले माफी मँगनिय, विशाल भाई अभियो माफ़ी माँगतानी। बाकी एगो चीज़ हमरा समझ में आइल ह की अगर हम खुद साथ देवे के बात कइनी त हमरा ध्यान देवे के चाही। आज के अनुभव हमरा जिंदगी में आगे खातिर बहुत बड़का सिख बा।\nअंत में बात आज के किताब के\nनाम- मिस्टर B.A.\nलेखक- आर. के. नारायण\nतस्वीर आभार : Amazon\nपुस्तक परिचय :-\nविश्वविद्यालयी पढ़ाई के अंत-नौकरी खातिर जद्दोजहद : ई एगो अइसन लइका के जीवनलीला पर बा जे हाल ही में ग्रेजुएशन पूरा कर के थोड़ा आराम करत रहल; जवन हमनी के भी मानसिकता होला की एग्जाम के बाद आराम। एही आराम में प्यार हो जाला, ‘प्यार’ के बियाह भी हो गइल। लइका अब जोगी हो जाला लेकिन बाद में फिर ओकरा लागल की हम दुनिया से धोखा करतानी। प्रण लेहलस की हम ओकरा बियोग में केहू से बियाह ना करेम, फिर अपना-आप के संभंलस। अंत में बियाह करी की ना ई रउवा खुद पढ़ के देखी। जिन्दगी में सफल होइ की ना?\nजे हमरा से जुड़ल लोग बा हमसे किताब ले के पढ़ सकेला। बाकी लोग कहीं अउर जोगाड़ लगावे।\nThe Moment In भोजपुरी →


पइसल आ पसार (बतकुच्चन – 203) – Anjoria\nपइसल आ पसार (बतकुच्चन – 203)\nNovember 8, 2016 Editor बतकुच्चन, सतमेझरा 0\nबात के खासियते होला कहीं से चल के कहीं ले चहुँप जाए के. कहल त इहो जाला कि एक बार निकलल ध्वनि हमेशा खातिर अंतरिक्ष में मौजूद हो जाले. आजु पइसार आ पसार के चरचा करे बइठल हम त पसोपेश में बड़ले बानी कि कहाँ से शुरु कइल जाव. काहे कि मकसद त इहे नू बा कि बात के अतना लमरा दीहल जाव कि एह छोर से ओह छोर ले बतिआ के पसार हो जाव.\nबात ले त ठीक रहल बाकिर बतिआ होखते सोचे लगनी कि बतिया आ बतिआ में कवन उच्चारण सही होखी, दुनू सही होखी कि दुनू दू चीज का बारे में इस्तेमाल कइल जाला. वइसे आमजन य के उच्चारन करे में हमेशा गड़बड़ा जालें आ कबो अ त कबो ज कर देलें. अब अहजह में पड़ला से पहिले बतिए, बतिअे, बतिये पर लवटल जाव. कवनो फल के शुरुआत वाला रूपो के बतिआ कहल जाला. इहां कुम्हड़ बतिआ कोई नाहीं वाला पंक्ति त मशहूरे ह जवना में भगवान परशुराम के चुनौती देत लखन लाल ई बात कहलन. कहल जाला कि बतिआ का ओर अंगुरी देखवला पर ओकर बढ़ल रुक जाला. बातो का साथे इहे होला. केहु कवनो बात कहत होखे आ रउरा ओह बात का तरफ अंगुरी कर दीं त बात बहके के पूरा गुंजाइश हो जाला.\nअब देखीं ना पसोपेश बनल पस आ पेश के जोड़ के. फारसी भाषा से आइल एह शब्दन के इस्तेमाल आमजन सहजता से इस्तेमाल करेलें काहें कि हजारन बरीस ले विदेशी आक्रांता के गुलामी करे वाला ओकरा भाषो के अपनावे ला मजबूर होलें. आ साँच कहीं त आजुओ देश पर ओह शासन के असर बरकरार बा जे मानेला कि देश के संसाधन पर पहिला हक एगो खासे समुदाय के होला आ ओकरा ला सत्तर भा सात हजार खून माफ होखे के चाहीं. हँ त पस के माने होला आखिर में भा बाद में. जबकि पेश शुरू के कहल जाला. एही से पेशगी बनल शुरुए में दीहल जाए वाला अगवढ़ धन के. त पसोपेश के मलतब साफ कइला का बाद हमहूं आपन पसोपेश छोड़ आवत बानी असल बात पर.\nपइसल आ पसारल पर. पसारल शब्द पसर से बनल होखी बाकिर पसर से बढ़ के पसार हो गइल. पइसल खातिर हिन्दी के शब्द बतावे के होखे त पैठ भा प्रवेश आ पसार खातिर प्रसार बतावल सभे मान ली.\nपइसल आ पसार के जिक्र ओह दिन दू गो कवि लोग के बात में आइल रहुवे आ हम लोक भा लपक लिहनी अपना बतकुच्चन के एह कड़ी ला. एगो कवि अपना कविता में लिखले रहलन कि मन के कोठरी में अन्हार पइसल बा. जबकि दोसरा कवि के कहना रहे कि अन्हार त रोशनी के गैरमौजूदगी के कहल जाला. अन्हार शाश्वत होले आ ओकरा कहीं पइसे के जरूरत ना पड़े, बस पसर जाले. रोशनी के मौजूदगी से अन्हार मेटा जाला बाकिर रोशनी हटते अन्हार पसरे में देरी ना लागे. दोसरा कवि के बात हमरा सोलह आने सही लागल. अब जब आना के चलती खतम हो गइल बा त कह लीं कि सौ पइसा सही लागल. टंच कहे के गलती ना करब ना त लोग के टंच माल याद आवे लागी.\n‘गोवर्धन पूजा’ आ ‘गोधन’ के बधाई आ शुभकामना\nभर घर देवर, भतारे से ठट्ठा (बाति के बतंगड़ – 4)


भोजपुरी के भव्य सांगितिक-साहित्यिक गोष्ठि – 2073 – Anjoria\nअप्रैल 11, 2017 नेपाल भोजपुरी समाज, सांगितिक-साहित्यिक गोष्ठि-2073\n– विजय प्रकाश विन\nभोजपुरी भासा, साहित्य, कला, संस्कृति के उत्थान विकास करे के उद्येश्य लेके विक्रम संवत 2073 माध 16 गते, तदनुसार 16 जनवरी 2017, के दिन पुनरगठित नेपाल भोजपुरी समाज, वीरगंज के कार्यसमिति के आयोजना में होली के शुभ अवसर पर विक्रम संवत 2073 चइत 05 गते, तदनुसार 18 मार्च 2017, दिन शनिचर के स्थानीय वीरगंज के सुप्रसिद्ध शक्तिपीठ 8 श्री गहवामाई मन्दिर के पार्क में भोजपुरी के भव्य सांगितिक-साहित्यिक गोष्ठि-2073 कार्यक्रम सम्पन्न भइल.\nनेपाल भोजपुरी समाज के संस्थापक-अघ्यक्ष, भोजपुरी के भीष्म पितामह श्री पंडित दीपनारायण मिश्र जी के विशेष समुपस्थिति में सम्पन्न कार्यक्रम में प्रमुख अतिथि नेपाल उधोग वाणिज्य संध के केन्द्रीय सदस्य तथा उधोगपति, समाजसेवी श्री विजय सरावगी दीप प्रज्जवलित करके शुभ समुद्घाटन कइले रही त एकर अघ्यक्षता नेपाल भोजपुरी समाज के अघ्यक्ष रामदेव प्रसाद श्रीवास्तव कइले रहनीं.\nस्थानीय आ पड़ोसी देश भारत से आइल एक से एक कविलोग इ कार्यक्रम में आपन कविता पाठ कइले रहे. वीरगंज के कवि में गोपाल अश्क़, दिनेश गुप्ता, रामसेवक लाल कर्ण, अरूण विक्रम शाह, दिलीप राज कार्की, महेश गौतम अउर भी कुछ नाम रहे. एहीतरे नेपाल के बारा जिला से आइल कवि रामप्रसाद साह अउरी विक्रम साह भी आपन कविता पाठ कइलें रही. पड़ोसी देश भारत के बिहार से आइल प्रसि़द्ध खण्डकाव्य रमबोला के रचयिता डॉ हरीन्द्र हिमकर आपन कविता ओका-बोका के कुछ अंश सुनवले रहनीं. ओकरा बाद बारी आइल हास्यकवि डॉं लटपट ब्रजेश के. उहॉंके भोजपुरी भाषा अउर नेपाल भोजपुरी समाज के उपर लिखल कुछ रचना के पाठ कइलें रही.\nसमाज के उपाघ्यक्ष श्री ध्रुव सिंह ठकुरी के संयोजकत्व में सम्पन्न भइल एह कार्यक्रम के शुरूआत गायक-संगीतकार अज़मत अली अंसारी के पंडित दीपनारायण मिश्र जी लिखल गीत जागऽ जागऽ हो से भइल. ओकरा बाद त कार्यक्रम में गीतन अउरी कवितन के उ बरखा पड़ल कि दर्शक पूरा तरह के भोजपुरीआ रंग से सरोबार हो गइल रहे. संस्था के सचिव आ गीतकार रितु राज के लिखल एगो विरह गीत श्रहें ले दूबई सइया कबो रहे कतार में, फगुआ बीतऽ जालाऽ उनके इंतज़ार मेंश् से गायिका अंजलि गुप्ता अलगे समां बान्ह देहल रहली. नेपाल भोजपुरी समाज के उपाघ्यक्ष श्री ध्रुव सिंह ठकुरी द्वारा लिखल आ गावल गीत श्इहवां बा कुसल मंगल उहवॉं के चाहींश् बहुत दिन तकले साहित्यप्रेमियन के दिल में बसल रही. पत्रकार एवं कवि मनोज पटेल जी अपन एगो चइता गीत से सभकेहू के मन मोह लेहले रहनीं. , एह कार्यक्रम में ग़ज़ल गायक ब्रजमोहन सिंह आ रितु राज भी एकहो गो गीत गवले रही. संगीत के संयोजन में चंदन दास, सरोज सर्राफ, आनन्द यादव, नीरज आचार्य, नीरज ठाकुर, भाई कलीम अउरी स्वयं ध्रुव सिंह ठकुरी आपन कला के माध्यम से सभकरा के मंत्रमुग्ध कर देहले रहलें.\nनेपाल भोजपुरी समाज वीरगंज द्वारा आयोजित इ कार्यक्रम अपना तरह के एगो नया कार्यक्रम रहे जवन एतना वृहत रूप से कइल गइल रहे. संगीत अउर कविता के मिश्रण दर्शक लोग में गज़बे आर्कषण भरले रहे. एह कार्यक्रम के सफल बनावे में वीरगंज उप-महानगरपालिका का बहुत बड़का योगदान रहल बा. एहीतरे मिडिया पार्टनर के रूप में अप्पन टीवी के प्रशंसनीय योगदान रहल रहे. कार्यक्रम के संचालन सलमा खातून कइले रही. वर्तमान अध्यक्ष रामदेव प्रसाद श्रीवास्तव भोजपुरी साहित्य, भाषा, गीत-संगीत पर आपन विचार रखले रहनी. सभके शुभकामना देहत उहॉं के सभकेहूू के साथ रहे पर साथ चले पर आ भोजपुरी के सेवा करे पर जोर देहले रहनीं. कार्यक्रम समापन नेपाल भोजपुरी समाज के संस्थापक नेपाल भोजपुरी के भीष्म पितामह पंडित दीपनारायण मिश्र जी कइले रहनीं. उहॉं के एह कार्यक्रम के सफल बनावे में उपस्थित सभे सहभागियन के आर्शीवाद देहने रहनी.


खबर भोजपुरी में (मंगल, 27 जनवरी 2015) – टटका खबर\n(सोमार, 26 जनवरी के खबर)\nदिल्ली के गणतंत्र दिवस परेड समारोह के मुख्य अतिथि बन के आइल अमेरिकी राष्ट्रपति बराक ओबामा कई गो रिकार्ड बना दिहलन. अमेरिका के सिक्रेट सर्विस के नियम कवनो राष्ट्रपति के खुला में पैंतालीस मिनट से अधिका ना रहे दे‌व बाकिर आजु बराक ओबामा पूरा दू घंटा ले राजपथ पर बइठल परेड देखलन. भारत के परंपरा रहल बा कि मुख्य अतिथि राष्ट्रपति का साथही समारोह में आवेले बाकिर आजु बराक ओबामा अपना कार से अइलन. एह कार का बारे में बतावल जाला कि ओकरा पर बमो के हमला बेअसर साबित हो जाई.\nकार्टून के दुनिया में सबले चर्चित रहल पद्मविभूषण से सम्मानित कार्टूनिस्ट आर. के. लक्ष्मण आजु 26 जनवरी का दिने लमहर दिन के बेमारी का बाद 94 साल का उमिर में पुणे के दीनानाथ मंगेशकर हॉस्पिटल में अंतिम साँस लिहलन. एने कुछ दिन से उनुका के वेंटिलेटर पर राखल रहुवे. उनकर उकेरल ‘कॉमन मैन’ समाज के हर पहलू देखवलसि.\nअमेरिका यूपी के धार्मिक नगरी इलाहाबाद समेत हिन्दुस्तान के तीन गो शहर के स्मार्ट सिटी बनावे में सहयोग करे के बीड़ा उठा लिहले बावे. इलाहाबाद का साथही विशाखापटनम आ अजमेर के चुनले बावे अमेरिका.\nबिहार में गणतंत्र दिवस पर गाँधी मैदान में आयोजित समारोह में झंडा फहरा के मुख्यमंत्री जीतन राम माँझी एगो रिकार्ड बना दिहलन. आम तौर पर एह दिने केन्द्र में राष्ट्रपति आ राज्यन के राजधानी में राज्यपाल लोग झंडा फहरावेला. बाकिर आजु संजोग से बिहार के राज्यपाल कोलकाता में झंडा फहरावे गइल रहलेे आ बिहार में ई जिम्मेदारी जीतन राम माँझी के सँउप दिहले रहले. केसरी नाथ त्रिपाठी एके साथ बिहार आ पश्चिम बंगाल दुनू राज्यन के राज्यपाल बाड़ें. अगर कोलकाता ना जइतन त ओहिजा ममता बनर्जी के ई मौका मिलल रहीत.\nमुख्यमंत्री रहते गणतंत्र दिवस का दिने तमाशा करे वाला केजरीवाल के मलाल बा कि उनुका के गणतंत्र दिवस परेड समारोह में ना बोलावल रहे जबकि पता ना कवना हक से किरण बेदी के पहिला कतार में बइठावल गइल रहे आ दूरदर्शन के कैमरो बेर-बेर उनुका पर फोकस करत रहुवे. अलग बात बा कि एह परेड में पहिले मुख्यमंत्री रहल लोगन के बोलावे के परंपरा नइखे.\nआजु गणतंत्र दिवस परेड समारोह में एगो अउर शर्मनाक बात देखे के मिलल जब मंच पर मौजूद देश के उपराष्ट्रपति हामिद अंसारी अपना पुरान आदत का हिसाब से तिरंगा के सलाम ना कइलन. पिछला बेर रामलीला मैदान में उद्घाटन करे आइल हामिद अंसारी राम आ लक्ष्मण के भूमिका निभावे वाला कलाकारन के तिलक लगावे से मना कर दिहले रहले. हामिद अंसारी के एह बेवहार के देश के सेकूलर मीडिया अनदेखी क दिहलसि बाकिर सोशल मीडिया पर उनकर जम के छीछालेदर भइल. सेकूलर मीडिया ई देखावे से ना चुकल कि बराक ओबामा परेड का बीच चुइंगम चबावत रहले.\nअमेरिका संगे अनेके समझौता के अड़चन दूर कइला का बाद आजु दिल्ली में भारत-अमेरिका सीईओ फोरम के बइठक भइल जवना में प्रधानमंत्री नरेंद्र मोदी आ अमेरिकी राष्ट्रपति बराक ओबामा शामिल भइले.\nरांची में होखत हॉकी इंडिया लीग के तिसरका संस्करण के छठवाँ मैच में रांची रेंज टीम मौजूदा चैम्पियन दिल्ली वेवराइडर्स के 2-2 गोल के बरोबरी पर रोक लिहलसि.\nसिडनी क्रिकेट मैदान पर आजु सोमार का दिने होखे वाला भारत आ आस्ट्रेलिया के बीच के एकदिना मैच बरखा का चलते रद्द क दिहल गइल. एह तिकोनिया सीरीज के फाइनल खेके खातिर अब भारत के हर हाल में इंगलैंड के हरावे के पड़ी. अगर ऊ मैच रद्द भइल तबो भारत फाइनल ना खेल पाई. आजु मैच शुरु भइला पर आस्ट्रेलिया टाॅस जीत के भारत के बल्लेबाजी करे बोलवले रहुवे. बाकिर बरखा का चलते देरी से शुरू भइल मैच खेलल ना जा सकल.\nTags: News in Bhojpuri, आर के लक्ष्मण, खबर भोजपुरी में


त बजट काहे खातिर होला\nकुछ दिन पहिले शरद पवारजी, केंद्रीय कृषि मंत्री जवन कहत रहस ओकर मतलब ई होत रहुवे कि महंगाई में उनकर हाथ नइखे. अंतर्राष्ट्रीय कारक जिम्मेदार बा. पेट्रोलियम मिनिस्टर बतावस कि अंतर्राष्ट्रीय बाजार में कच्चा तेल महंग हो रहल बा एहसे हमनियो के महंगाई करे के पड़ी. हाल क बजट से पहिले सबसे बड़ी समस्या रहुवे महंगाई के. बजट से पहिले पेश आर्थिक सर्वेक्षण का मुताबिक 2010-11 में नौ प्रतिशत के बढ़ोत्तरी होखी. मंदी से उबरे में लागल अर्थव्यवस्था का स्थिति पर उत्साहित आर्थिक सर्वैक्षण हालांकि ई चिंता जतवलसि कि खाये पिये के चीज के महंगाई दोसरो आइटमों ले जा सकेले. आर्थिक सर्वेक्षण में एगो बात बहुते साफगोई से सकारल गइल बा, जवना का बारे देश के आम उपभोक्ता बहुते दिन से जानत बा. ऊ बात ई बा कि थोक दाम का मुकाबिले खुदरा दाम दस गुना तेजी से बढ़ेला. खाये पिये के चीज बतुस के थोक दाम में बीस फीसदी के बढ़ोतरी भइल बा. एकर दस गुना कइल जाव त साफ हो जाई कि काये पिये का चीज बतुस का दाम में पिछलका एक साल में दू सौ फीसदी के इजाफा हो गइल बा.माने कि एक सौ के माल तीन सौ में बिका रहल बा.\nसर्वेक्षण में भारत सरकार के आलोचना करत कहल गइल बा कि दिसंबर 2009 से खाये पिये का सामान के दाम में बढ़ोतरी के संकेत लउकत बा. एकरा साथही ईंधन लवना का दाम में बढ़ोतरी आ दोसरो चीजन का दाम पर होखे वाला असर से आवे वाला महीनन में महँगाई अउरी बढ़े के अनेसा पैदा हो गइल बा. आर्थिक सर्वेक्षण देखके इहो साफ बुझात बा कि सरकार गठबंधन के चलत बिया. अपने सरकार के आलोचना से साफ होखता कि कहीं न कहीं शरद पवार पर निशाना साधल गइल बा. भाव कइसे कम होखी, गरीबन के एह हालात में राहत कइसे दिहल जाई, एह बारे में आर्थिक सर्वेक्षण चुप बा. बाकिर महंगाई के भविष्य क ले के चुप नइखे. एकरा में चेतावल गइल बा कि पहिले से बढ़त महंगाई अगिला कुछ महीनना में अउरी बढ़ सकेले. एह सर्वेक्षण में खाये पिये के सामान के प्रबंधन नीति, खास कर के चीनी जइसन सामान के बढ़त दाम के आलोचना कइल गइल बा.\nई अनेसा अगिलके दिने सोझा आ गइल जब बजट 2010 में पेट्रोल डीजल के भाव बढ़ा दिहल गइल आ एक्साइज बढ़ला का बाद तमाम कंपनियन के ई बयान आ गइल कि ऊहो अपना सामान के दाम बढ़इहें. वइसे बजट में कुछ कर छूटो दिहल गइल बा बाकिर ई छूट सिर्फ बड़का करदाता लोगन के मिली, जबकि महंगाई में भाव सबका खातिर बढ़ जाई. कहे के मतलब कि राहत कुछ लोग के कष्ट सबका के. आर्थिक सर्वेक्षण क मुताबिक भारत खातिर ई पूरा तरह से संभव बा कि ओकर विकास दर दस भा ओकरा से अधिका हो जाए आ ऊ अगिला चार साल में दुनिया क सबसे तेज़ गति से बढ़ेवाली अर्थव्यवस्था बन जाव. आ ई सब तेजी एकरा बावजूद कि आर्थिक सर्वेक्षण कहत बा कि 2009-10 में खेती आ ओकरा से जुड़ल गतिविधियन में दशमलव दू प्रतिशत के गिरावट दर्ज कइल गइल बा. बजट में कृषि विकास खातिर 400 करोड़ रुपया के आंकड़ा राखल बा. एह आँकड़ा से खेती में बेहतरी हो पाई एकरा पर संदेह छोड़ दोसर कुछ ना कइल जा सके. अर्थव्यवस्था के एगो महत्वपूर्ण अंग का दुर्गति के बावजूद भविष्य की तेजी के अनुमान आर्थिक सर्वेक्षण में बदस्तूर बा. आर्थिक सर्वेक्षण में एगो बात साफ तौर पर उभरल बा कि सरकार खाये पिये का चीजन का दाम में महंगाई के चिंताजनक जरुर मानत बिया. आर्थिक सर्वेक्षण फूड कूपन का सहाररे गरीब परिवारन के बिना बिचौलिया के सीधे खाद्य अनुदान देबे के प्रस्तावो करत बा. अब ई प्रस्ताव अमली जामा कइसे पहिरी इहो सवाल बहुते महत्वपूर्ण बा. राशन का दुकान का तरह व्यवस्थो के भ्रष्ट तत्व बरबाद मत कर द सँ इहो सुनिश्चित करे के चाहीं. बाकिर एह विषय पर आर्थिक सर्वेक्षण कवनो आश्वासन नइखे दे सकत.\nकुल मिला के आर्थिक सर्वेक्षण आ बजट अपना जिम्मेदारियन के राष्ट्रीय आ ग्लोबल कारक पर डालत देखाई देत बा आ वइसने आचरण करत दिखाई देत बा. ई सही बा कि ग्लोबल बाजार में कच्चा तेल के भाव लगातार बढ़ल जात बा बाकिर एकर प्रतिक्रिया बस इहे होखो कि भारत में भाव बढ़ा दिहल जाव त बजट आ सरकार के जरुरते का बा? सब कुछ बाजारे के तय करे के बा त बजट आ सरकार के भूमिका खतम हो जात बा. बाजारी शक्तियन का चलते आम आदमी परेशान ना होखे, ई तय कइल सरकार के काम ह. बाकिर सरकार ई काम करत नइखे लउकत. प्रणव मुखर्जी से उम्मीद रहुवे कि कुछ नया रास्ता निकलीहें, विकास के पटरी पर ले अइहें,बिना महँगाई के. इहे चुनौती रहुवे. एह चुनौती के मुखर्जी दादा पूरा ना कर पवलें. आवे वाला दिन विकट महंगाई के होखे वाला बा, एह बजट के इहे संदेश बा. इहे संदेश बाजारो से आ रहल बा. अगर बाजार आ बजट एके भाषा बोले लागो त फेर बजट के मतलब का रहह जाले. अब सबले बड़का सवाल इहे बा कि आखिर बजट होखेला काहे खातिर ?\nकच्चे तेल में पक्का प्यार हमार\nअन्हार के समाजवाद\nकेकरा से बतियावल जाव\nट्रेड में सब फेयर होला\nस्कूल के एडमिशन\nबकचोन्हर बपसी विद्यालय\nपान खइला के फायदा\nलाइक माइंडेड, बाकिर डोंट लाइक माइंडेड


प्रोडक्शन मैनेजर से निर्देशक बने के संघर्षमय सफर – Anjoria\nप्रोडक्शन मैनेजर से निर्देशक बने के संघर्षमय सफर\nअप्रैल 9, 2010 director, shad kumar\nगोरखपुर के शाद कुमार भोजपुरी फिल्मोद्योग में आपन एगो पहिचान बना लिहले बाड़न. उनका निर्देशन में बने वाली ढेरे फिल्मन में से पहिलका फिल्म ह त्रिनेत्र. त्रिनेत्र में धर्मेश, विनय आनन्दम विजयलाल यादव, सीमा सिंह, सपना, पंकज केसरी जइसन मँजल कलाकार काम कर रहल बाड़े आ एह फिलिम के खूब चरचा हो रहल बा. बड़हन पैमाना पर एकर शूटिंग चल रहल बा आ गाना त पहिलही लोग का जबान पर बइठगइल बाड़ी सँ\nअपना बारे में बतावत शाद कहेलें कि गोरखपुर से पढ़ाई कइलन. ओहिजे के सरकारी अस्पताल में कम्पाउन्डरिओ करत रहलें. सपना रहे डाक्टर बने के. कंपटिशनो दिहलें बाकिर रिजल्ट खराब हो गइल त भाग के मुंबई चल अइलें. एहिजा कुछ जानपहिचान वाला गाँव जवार के लोग का लगे रहे लगलन. ऊ लोग फिल्मन से जुड़ल रहे से शादो के काम मिल गइल. पहिला बेर कमल मुकुन्द के फिल्म नर्गिस के प्रोडक्शन मैनेजर के काम मिलल रहे. काम पसन्द ना रहे काहे कि झूठ ढेर बोले के पड़त रहे. फेर कैमरामैन बनलन चहलन आ सहायक का तौर पर कम से कम तीस पैंतीस गो फिल्म कइलन. सोचस कि अइसे कतना दिन ले चली. ढेरे फिल्म में कैमरा मैन के काम कइला से निर्देशनो के तजुर्बा मिले लागल रहे. माटी के सौगन्ध के हीरो धर्मेश से बात कइलन कि उनका लगे एगो बढ़िया स्क्रिप्ट बा आ ओह पर मिल के काम कइल जाव. धर्मेशो तइयार हो गइलें आ त्रिनेत्र के शुरुआत हो गइल.\nएह फिल्म का बारे में बतावत शाद कहलें कि एगो सामाजिक संदेश दिहल गइल बा एह फि्लम में कि बहू के बेटी लेखा समुझी.महतारी आ भउजाई के इज्जत करे वाला लड़िका मेहरारू का बहकावा में आके ओह लोग के मान सम्मान भुला जाला उहो देखावल गइल बा त्रिनेत्र में बतवलें कि फिल्म के आठो गाना बड़ा मेहनत से बड़हन बड़हन सेट लगा के फिल्मवले बाड़े जवना में एगो मुजरो शामिल बा. कहलें कि जड़ से धीरे धीरे उपर उठला का चलते यूनिट के हर सदस्य का साथे उनुकर मित्रवत संबंध रहल. फिल्म त करीब एगारह आना पूरा हो गइल बा. एही बीचे एगो अउरी फिल्म के मुहुर्त हो गइल बा आ कुछ दोसरो फिल्मन के बात चल रहल बा.\nशाद के पूरा भरोसा बा कि मेहनत आ इमानदारी से काम कइला के सुफल एक ना एक दिन जरुरे मिलेला आ उनुको मिलबे करी.\n(स्रोत : खालिद)\nमेहरारुवन के पसन्द बा गठबन्धन प्यार के


दुअरा सवतिया के पिया के बरतिया : बतंगड़ – 27 – Anjoria\nFeb 23, 2017 दुअरा सवतिया के पिया के बरतिया, बतंगड़\nदुअरा सवतिया के पिया के बरतिया,\nदेखि देखि फाटे रामा पथरो के छतिया.\nजिनिगी के जरेला सिंगार, दइबा दगा कइलें.\nएह घरी स्मार्टफोन के जमाना बा आ लोग सबेरे के गुड मार्निंग से ले के देर रात के गुड नाइट कइला का बीच में व्हाट्सअप प तरह तरह के ज्ञान छींटत रहेला. अचरज होखेला कि अतना ज्ञान-चरचा होखला का बादो देश-समाज से गलत बाति भा आदत बिलात काहे नइखे. बाकिर बाति उहे बा कि जब उपदेश के मौका मिलेला त लोग सुनावेला टन भर, सुनेला मन भर आ लेबेला कन भर. दिमाग खाली राखत फारवर्ड करत रहला में सुविधा इहे रहेला कि एह कान से सुनि के ओह कान से निकालत रहि सकीलें. बीच में दिमाग लगवला से परेशानी हो जाई. व्हाट्सअप प मिलत ज्ञान आ चुनाव का दौरान नेतवन के भाषण एके जइसन होला. पोस्ट भा फारवार्ड करेवाला जइसहीं नेतो लोग जानेला कि तनिके देर बाद केहू के कुछ इयाद नइखे रहि जाए वाला. अगर इयाद रहि जाइत त घोटाला आ भठियरपन के आरोपिए भर ना, सजा पा चुकल चारा-चोरो उपदेश बघारत ना भेंटइते. पूरा देश लूट के आपन खजाना भर लेबे वाली महारानी आ उनुकर राजकुमार गरीबन के नाम के दुहाई ना दीतन. एगो साइकिलो खरीदे के औकात ना राखे वाला लोग अरबो-खरबो बिटोर लिहला का साथही गरीबन के रहनुमा बने के हिमाकत ना करीत. अगर सभ होखत बा त बस एही भरोसे कि जनता के याददाश्त कमजोर होला.\nअब रउरा सभे सोचत होखब कि एक सुर उठा के अचके दोसर ताल काहे उठा लिहनी हम. बात शुरू कइनी सवतिया के दुअरिया के आ चहुँप गइनी नेतवन के गिरेबान धरे. बाकि बतंगड़ अगर कवनो सलीका से होखे लागे त ऊ बतंगड़ कइसे रहि जाई. तब त ओकरा के प्रवचन भा परिचर्चा में राखे के पड़ि जाई. एही चलते हम गोंड़ऊ नाच का तरह एह ठेहा से ओह ठेहा प कूदत रहीलें. सोचले रहीं कि भोजपुरी के संवैधानिक मान्यता के सवाल उठइतीं आ शुरू करते इयाद आ गइल व्हाट्सअप प पढ़ल एगो पोस्ट. नदी किनारे बइठल एगो कवि जी देखलन कि दही पर चोट मारे जात एगो कउवा के दही वाला ढेला मरलसि आ ढेला अतना जोर से लागल कि कउववा ओहिजे मर गइल. कविजी ओहिजे एगो लाइन पत्थर प लिख दिहलें कि – काग दही प जान गँवाओ. बाद में अपना प्रेम से निराश एगो नवही जान देबे आइल त ओकर नजर लिखलका प पड़ गइल. ऊ पढ़लसि – का गदही प जान गँवाओ. पढ़ के ओकर ज्ञान खुलल कि का एगो लइकी ला जान देबे चलल बानी आ खुशी खुशी लवटि गइल. ओही तरह कागज के हेर फेर में परेशान एगो व्यापारी जान देबे आइल आ ओकरो नजर एह लिखलका प पड़ गइल. ऊ पढ़लसि कि – कागद ही प जान गँवाओ. सोचलसि कि का कागजात का परेशानी से अकुता के जान देबे चलनी ह. उहो लवटि गइल.\nहमहूं एगो गीत के मुखड़ा – दुअरा सवतिया के पिया के बरतिया – लिख के सोचे लगनी कि हिन्दी आ भोजपुरी के सवतिया डाह के चरचा ले के चलल बानी बाकि चुनाव का मौसम में दोसरा तरफ जात वोट आ फगुआ का मौसम में जीजा-साली के आशनाई से परेशान मेहरारू एकरे के अपना-अपना तरीका से अलग-अलग लोग अलग-अलग अरथियाई. सुबरन को ढूंढ़त चले कवि, कामी और चोर वाली बाति हो जाई. अब जेकरा जवन बुझाय से बूझे बाकि हम त इहे कहब कि भोजपुरी के छोटकी बहिनिया हिन्दी अपना रूप आ सिंगार का गरुर में अईंठल चलत बिया त महज एही चलते कि ओकरा राज्याश्रय मिल गइल बा. आ एही चलते भोजपुरिओ वाला लोग आपन महतारी छोड़ मउसिए का तरफ धवले जाति बा. अब एह बुड़बकन के के समुझावे कि भोजपुरी के मान हिन्दी के अपमान ना होखी. बड़की बहिनिया के पूत हमेशा से मउसी के मान रखले बाड़ें आ आगहूं राखत रहीहें. बाकि बुड़बक बुझावे से मरद !


कांग्रेसी एगो गरीब के बेटा के प्रधानमंत्री के कुर्सी पर नईखन देखल चाहत: भाजपा – भोजपुरी मंथन\nकांग्रेसी एगो गरीब के बेटा के प्रधानमंत्री के कुर्सी पर नईखन देखल चाहत: भाजपा\nप्रधानमंत्री नरेंद्र मोदी के हत्या करे से जुडल कथित साजिश के मामला में विपक्ष के बयान के निराश करे वाला बतावत केंद्रीय मंत्री गिरिराज सिंह एकरा का अंतराष्ट्रीय साजिश करार देले। ओने बिहार भाजपा के अध्यक्ष नित्यानन्द राय कहले कि कांग्रेस के नेता एगो गरीब के बेटा के प्रधानमंत्री के कुर्सी प नईखन देखल चाहत।\nपुणे पुलिस के हाथे लागल एगो कथित चिट्ठी में प्रधानमंत्री नरेंद्र मोदी के पूर्व प्रधानमंत्री राजीव गांधी जईसन आत्मघाती हमला में मारे के साजिश के खुलासा के बाद कांग्रेस नेता संजय निरूपम कहले कि, “जदी ए मामला में सच्चाई बा त एकर जांच होखे के चाही। लेकिन जब-जब नरेंद्र मोदी के लोकप्रियता में गिरावट आवेला, तब-तब अयीसन खबर चले लागेले।”\nसंजय निरूपम के ए बयान के दुर्भाग्यपूर्ण बतावत भाजपा के प्रदेश अध्यक्ष नित्यानन्द राय कहले कि , “प्रधानमंत्री के हत्या के साजिश के खुलसा प कांग्रेस के नेता के बयान दुर्भाग्यपूर्ण बा।” उ कहले कि विपक्ष के देश में चारों ओर होखत विकास हजम नईखे होखत एही ऊटपटाँग बयान देतारे।\nनित्यानन्द कहले, “प्रधानमंत्री के हत्या के साजिश देश के मान-सम्मान के खिलाफ बा। देश के अस्मिता के खिलाफ बा।” ए मामला में विपक्ष के घेरत नित्यानन्द कहले, “गरीब के बेटा के प्रधानमंत्री के कुर्सी प कांग्रेसी नईखन देखल चाहत।” उ कहले कि केहु कतनों साजिश रच लेवे लेकिन प्रधानमंत्री नरेंद्र मोदी के कुछ ना होई काहेंकी जनता के आशीर्वाद उनुका संगे बा।\nओने केंद्रीय मंत्री गिरिराज सिंह ए पूरा मामला के अंतराष्ट्रीय साजिश के हिस्सा बतवले। गिरिराज कहले, “प्रधानमंत्री नरेंद्र मोदी के खिलाफ अंतराष्ट्रीय साजिश रचल जाता। बहुत जल्दी ए साजिश के खुलासा हो जाई।” उ ए मामला में विपक्ष के बयान के निराश करेवाला बतवले।\nमालूम रहे कि समूचा विपक्ष ए मामला में उच्च स्तरीय जांच के मांग कईले बा। लेकिन, इ पहिला मौका नईखे जब प्रधानमंत्री नरेंद्र मोदी के हत्या के कथित साजिश के खुलासा भईल बा। लेकिन आज तक कवनो मामला के जांच रिपोर्ट नईखे आइल। इहो नईखे मालूम कि जांच भईलो बा कि ना।\nएकरा संगही एगो सवाल देश के भीतरी सुरक्षा के जिम्मा लेवे वाली एजेंसी आईबी प समेत समूचा खुफिया तंत्र के क्षमता अवुरी कामकाज प खाड़ा हो गइल बा। सवाल उठता कि चीज़ के पर्दाफाश पुणे पुलिस कईलस ओकर भनक देश के प्रमुख खुफिया एजेंसी के काहें ना लागल?\n‘अबकी बेर त गंगा माई पक्का बोला लिहे,’ नरेंद्र मोदी प तेज प्रताप के कटाक्ष\nजवन काम चीन के सरकार दू दिन में करेला उहे काम मोदी सरकार एक साल में करेला : राहुल गांधी\nकांग्रेस के उपवास के बाद मोदी सरकार के ‘अनशन’, नेता जगह-जगह प ‘उपवास कार्यक्रम’ के आयोजन कईले\n‘जदी गंगा माई बोले पईति त सरकार से कहिती कि उनुका नाम प अवुरी कतना ठगी होई’\nनीतीश के मनावन शुरू भईल! नित्यानन्द राय भेट करे पहुंचले\nनीतीश कुमार के चलते भाजपा भँवर में अझुराईल, चेहरा बचावल मुश्किल होखे लागल\nPosted in मुख्य पृष्ठ Tagged bihar, narendra modi, Nityanand Rai, Pm Narendra Modi, Sanjay Nirupam\n← बिहार के बोली लगा के जवना पैकेज के घोषणा भईल रहे, ओकर का भईल\nकुछ ‘चिरकुट’ आ ‘जमानत जब्त’ नेता बिहार में विकास के झूठा प्रचार करतारे: कीर्ति आज़ाद →